text:
domenica 31 luglio 2016
Muart tal Cosmi
E jere partide plene di morbin in siele a la sonde Rosetta ai 2 di Març di 12 agns indaûr, braurose di jessi la prime a podê sbarcjâ suntune comete e seneose di fâi viodi a dut il mont cemût ch'a je fate une "bale di nêf sporcje" come ch'a la clamin i astronoms. Un viaç di dîs agns tal spazi a nol è come la strade dal ort e il Lander Philae, ch'al è il non ch'a i àn dât, a cjaval de sonde Rosetta a 'nd à viodudis di cuetis e di crudis, jessint che d'inprim e je stade cjapade a pidadis de Tiere e dal planet Mart, par dai la juste fiondade e dreçâle su le orbite corete viers la comete 67P/Churyumov Gerasimenko. I merecans a ju clamin "fly by" chei passaçs daprûf dai planets e chei i rispuindin cuntune pidade tant che tes gjostris svolantis a cjadene. Daspò e à scugnût sghindâ ducj i asteroits ch'a i passavin par dongje te fasse di là di Mart, cul risi di lâ a fracassâsi cuintri; nol è stât un viaç facil ma ae fin tante sodisfazion cuant che insiemi a Rosetta a son jentradis in orbite ator di chê famose comete dal non lunc e stravagant. Cence fevelâ dal ingropament di cuel cjapât tal tocjâ la scusse de comete, daspò vê lassade Rosetta par butâsi jù di bessole tal vueit. La gjonde e jere cussì fuarte ch'a no si è inacuarte che lis çatis ch'a vevin di tignîle peade a la scusse, a no àn lavorât ben fasintle saltâ vie dal puest là che e veve di fermâsi; e pensâ che il non dal puest, Agilkia, su la Tiere in Egjit al è chel di une isule une vore dongje di che di Philae ch'al sarès il sô non. Di fat, pene tocjât il plan, i someave ch'al fos dut in regule, jessint che la batarie e veve lavorât avonde a lunc par dai il timp ai panei solârs di vierzisi. Magari cussì no il plan al jere dut in ombrene e a la fin de batarie e je jentrade in come cence dâ plui segnâi di vite. I sienziâts de NASA a àn sperât fin tal ultin che la stagjon cometarie plui soreglade e podès tornâ a dâi fuarce, ma nol è stât câs e aes 11 dal 27 di Lui a àn scrit la muart de puare Philae. A mi ven un grant lancûr cjalant la figure ch'a fâs viodi Rosetta parsore Philae ch'a somee dai l'ultin salût; a no sa mighe ancjemò che jenfri doi mês e fasarà che stesse muart ancje je sbarcjant plancut, plancut su la scusse de comete, par zirâ par simpri ator dal Soreli insiemi cun jê. Magari cussì no chei ch'a van tant lontan a no tornin plui indaûr.
di Bepi Zefon
Etichetis: Bepi Zefon, Contis, Gjenar fantasience, Gjenar romantic
sabato 30 luglio 2016
Checo cjastron
“Sacrabolt, e je ribaltade une coriere!” al disè il Checo sentât a lei il Gazetin te Ostarie di Lino. "Drece chel gjornâl, cjastron" i rispuindè l'ostîr.
A Checo no i leve jù di fâsi cjoli pal cûl cuant ch'al faseve fente di lei il gjornâl, ben cussient di no jessi inscuelât e di no savê pont di letare.
La scuele la veve sul stomi fin di frut e di cuant che in seconde elementâr, ch’a la faseve pe tierce volte, la mestre Curine a lu veve metût daûr de lavagne cun lis orelis di mus, a nol veve plui metût pît te classe. Par dî il vêr a no jere dome chê la magagne di Checo, parcè che lui al veve un altri bruseghin ch'a no i leve ni sù ni jù. Tes provis pe corâl de glesie, il mestri diretôr a lu veve scartât disintji:
"A no tu âs une buine orele pe musiche, ma orelis buinis par fâ muset, chel sì"
Ven a stâi: mus a scuele e orelis di purcit te corâl, i restavin pocjis sperancis par podê fâ alc di bon di grant.
Doi mestris ch'a i vevin segnade la vite, massime pes umiliazions viers i compagns di etât ch’a no pierdevin ocasion par coionâlu, tacant a cuarnâi e vuicâi tant ch’al fos un mus o ben un purcit.
Bon, il nestri a nol jere om di rindisi a fâ il bagul dal paîs par dute la vite, si che duncje al decidè di lâ a cirî fortune ator pal mont, e a la fin le veve fate pardabon, lavorant tant che un mus in Svuizare. Fate fortune, metût sù famee, i jere vignude un voie purcite di tornâ al paîs par fâ viodi a ducj che ancje i mus a puedin vê alc di dî. Si che duncje, comprade une vilute, al leve sù e jù cu la sô Audi de Svuizare a l’Italie, e par fâ viodi a ducj il so benstâ al leve di buinore a bevi il cafè e a "lei il Gazetin" là di Lino. Pecjât par chê maladete coriere ribaltade ch'a lu faseve tornâ indaûr tal timp, rionzint la fote des lengacis:
"Cjastron al è partît e cjastron al è tornât" i disevin.
Ma une dî, tant che Checo al leieve, al jentrà te ostarie un bocon di zovin ch'al dîs:
"Pai, mi paiaristu un tai ch'o ai di domandâti un consei", al disè, "E tu cui saristu" i clame Lino.
"Soi Jean Paul, fi di Checo, pene rivât di Gjinevre" i rispuindè.
"Pai" al le indenant il zovin, "o ai finît l'Erasmus al CERN e jessint ch'o soi laureât in fisiche des particulis, la Fabiola Gianotti a mi à domandât di restâ là vie a fâ il ricercjadôr, ce aio di fâ?
Dî dome che Lino e ducj i siei aventôrs a restarin cun tant di pipe, e je nome une part di veretât.
di Bepi Zefon
Etichetis: Bepi Zefon, Contecurte Day, Contis, Gjenar ironic
Il troi
Al è di un pieç che i volevi fâ un scjampon in Valmuarte, chel troput di cjasis metût sot di une mont ni vore ripide e dulà che si podeve rivâ nome par un troi a plomp di un foran.
Ven a stâi che intal Novembar dal '44, daspò scuasit un mês di plois, al à sdrumât jû dut il flanc da la mont, puartantsi vie dut il troi. No jessint pussibil lâ a viodi par vie che o jerin in timp di vuere e i Todescs a cirivin i partigjans ancje pai monts, nissun si fidave a cirî di rivâ fin in Valmuarte. Daspò un pôcs di agns, i cjaçadôrs di Luvignà a àn cjatât da pît de frane une crepe di om e un pôcs di vues e a disin che di sigûr al si trate dal ultin abitant di Valmuarte, cussì la int si dismentee di chel borc.
Po ben, incuriosît di cheste storie, une dì o rivi a Luvignà di Sore e parcade la machine fûr dal paîs, o cîr olmis di chest troi. Dut câs, su la cjarte Tabacco che o ai in man, si viôt par un toc un troi che daspò al si çonce cence puartâ in nissun puest. La cjarte e segne che un chilometri e mieç plui in là, tal mieç di une val strete e ripide e je la indicazion “Ruderi”. Forsit o soi tal just e o voi indenant. Mi inacuarç subit che il bosc al è tornât a cjapâ possès dal troi e lu à scuasit scancelât. Al è simpri plui dificil ricognossilu e a un ciert pont i lu piert. O cîr di orientâmi cun bussule e GPS e o voi indenant cun fadie. Po dopo o rivi intal puest che al à sdrumât ju e di chest mi inacuarç pes plantis diferentis che a son cressudis parsore.
Cuntune vorone di fadie, par vie da la pendence ni vore fuarte, o rivi a scjavaçâ il puest e o cîr di lâ te direzion da lis maseris. Il bosc al devente simpri plui salvadi e pericolôs e al sarès di tornâ indaûr, ma o sint simpri plui fuarte la voie di lâ indenant, come se cualchidun mi clamàs. Cun la strache tes gjambis, daspò un pâr di oris, o tachi a viodi clâr tal mieç dai arbui e a un ciert pont mi cjati fûr dal bosc, denant un trop di cjasis, une poiade intor di chê altre. Nol è pussibil, la cjarte Tabacco e tabaie di “Ruderi” e invezit lis cjasis di claps e di piere a son interiis e in buinis cundizions. Forsit o soi fûr strade e o controli cul GPS. L'imprest nol sbalie, il puest al è chel. Ce che o cjati di strani, no viôt antenis sui tets e nancje la iluminazion publiche. No si viôt anime vive e il borc al somee disabitât. O fâs cualchi foto aes cjasis e soredut ai portâi di piere, ni vore ben fats, cuant che mi cole il voli sul fum che al jes di un cjamin. Par une androne o rivi denant de cjase cul fûc piât e o viôt un vecjo sentât sul scjalin da la puarte. Il vecjo al devi jessi ni vore indenant cui agns e al à une barbe blancje che i rive fin su la panze. Al è vistît a la vecje, cuntun gjilè neri dut scussât, une cjamese di fanele che forsit e jere stade a cuadrei e un pâr di bregonats di vilût a cuestis, ducj fruiâts sui zenoi. Al à une biele pipe nere in bocje, dute lavorade cun dissens di bestiis, però distudade. Mi fâs dongje, lu saludi e i dîs cui che o soi e di dulà che o ven. Lui mi cjale riduçant, par nuie sorprendût di viodimi, come se al mi stes spietant. “E jere ore che cualchidun al vignìs a viodi di me” al dîs, suspirant. E al mi conte che a si clame Selmo Modolon, classe 1882 e che, intal borc oms e fruts a son lâts ducj par lis Gjermanis, a fâ modons. Vênt dodis agns, al varès vût di lâ ancje lui, ma doi dîs prin di partì al jere colat di un arbul e si jere rote une gjambe. Cussì al è restât a cjase, cun sô mari.
A sintî che al jere dal 1882 o pensi che forsit al è un pôc fûr cu la cassele, e no fâs coments. Daspò Selmo mi conte che par vie de vuere mondiâl i oms a jerin restât pes Gjermanis e no jerin plui tornâts. Passât cualchi àn lis pocis feminis restadis a van a stâ jù dai parincj a Luvignà, sô mari e mûr di spagnole e lui al reste di bessôl, cence vê il coraç di bandonâ il borc e al tire indenant a la buine, cun cuatri pioris e cualchi besteute di curtîl. A Luvignà al leve ni vore da râr, par vie che la sô gjambe e jere restade strupiade e il troi al jere ni vore pericolôs. Al leve in paîs juste ogni doi o trê mês a scambiâ cualchi piece di formadi di piore cuntun pôc di tabac par la pipe e pôc altri. Cumò al è ni vore di timp che nol va ju in paîs, par vie che al è masse vecjo par frontâ chel pericul.
Jo o sarès stât vulintîr cun lui a scoltâlu, ma o scuen tornâ indaûr prin che il scûr mi cjapi intal bosc. A Selmo i displâs che o vadi vie e i promet che o tornarai, par puartâi il tabac par la pipe. Cun fadie o torni a passâ il bosc e o rivi a la machine che al è bielzà scûr. Tornant a cjase o pensi a Selmo e a la sô misare vite, che al à passât di bessôl.
Daspò un mês o cjati il timp par tornâ in Valmuarte, par lâ a cjatâ Selmo, puartai il tabac par la pipe e fai un poçje di compagnie. O vevi segnât il troi rompint cualchi ramaç bas di tant in tant e cheste volte o stoi mancul par rivâ intal borc.
Cuant che o rivi sul splaç fûr dal bosc, o resti scaturît; al puest des cjasis di piere o viôt nome maseris. Ducj i cuvierts des cjasis son sdrumats ju e urtiis e plantis scuasit a taponin ce che al reste dai mûrs.
O stenti a crodi ai miei voi e o cîr di ricognossi la cjase di Selmo. Mi pâr di cjatâ la androne e, tal mieç des urtiis, o viôt il scjalin di piere li che al jere sentât. O resti interdet, sul cjanton dal scjalin e je poiade la sô pipe, di len neri e dute lavorade. No sai ce pensâ; ce mût ise pussibil, lis cjasis e jerin in pîts e jo o ai tabaiât cun Selmo. Cumò invezit al somee che al sedi passât un secul di chê dì. Displasût di no crodi, o lassi il scartuçut cul tabac dongje de pipe e o torni indaûr avilît, cul pinsîr fis su la facende; no pues jessimi insumiât. Rivât a la machine, fûr dal paîs, o passi denant dal piçul cimitieri di Luvignà e o jentri a dâ un voli. Come ducj i cimitieris di montagne, cun pôc puest, lis tombis a son dutis une intor di chê altre. Scuasit dutis ben tignudis. Dongje la jentrade, suntun mûr a man çampe e mieze taponade da la elare o viôt une scrite smavidide, che mi incuriosìs e a mi lasse di clap.
* Qui giace Modolone Anselmo fu Giacomo, n. 04.03.1882 - m. 18.11.1944 ultimo abitante di Valmorta, deceduto sotto la frana che isolò per sempre il borgo. I parenti P.P.*
Tornât a cjase mi visi des fotos che o vevi fat il mes prime, e o voi a viodi sul computer, li che li vevi scjariadis, par vê une conferme che no mi jeri insumiât.
Nol è viers di viodint une, dutis scanceladis.
di Pauli Jacus
Etichetis: Contis, Gjenar fantastic, Gjenar romantic, Pauli Jacuss
giovedì 28 luglio 2016
La gjaline
La idee e jere chê di cusinâ une gjaline, une di chês di curtîl che a àn raspât cu lis çatis dut ce che a àn cjatât par tiere e a àn mangjât robe buine, simpri e comuncue. Mario nol jere pratic di chestis robis, par dî la veretât e jere la prime volte che al provave. Daûr des istruzions che al veve cjatât su internet al varés vût di procedi in cheste maniere: prin di dut al veve di copâ la gjaline, al è clâr, intune maniere che no fasès tant mâl a la bestie. Te Rêt il consei plui comun al è chel da la "tirade di cuel": si cjape la gjaline pes çatis e cun che altre man si tire il cuel fin che il fîl de schene no si spache. Mario nol jere tant convint, i faseve un pôc di stomi cjapâ la bestie pal cuel, cussì al veve decidût di taiaial di bot, cuntun colp sôl di curtìs. I conseis dai esperts in Rêt a continuavin: taiâ la vene dal cuel, picjâ la gjaline cul cjâf par jù par disgotâle dal sanc, par un dîs minûts. Al coventave prime splumâ dute la bestie e netâle da lis vissaris, ma subit, parcè che se la gjaline si sfrede la piel e ven vie cu lis plumis e no va ben, ma ancje su chel fat la Rêt e jere plene di soluzions alternativis. Cussì Mario al veve decidût di doprâ cualchi variante pensade sul moment: al veve preparât un biel seglot par tignî il sanc de gjaline e no sporcjâ par dut, al voleve fâ un lavôr net. Intant la femine, dongje di lui, lu cjalave fis cui voi spalancâts. E jere indiferente al lavôr dal so omp, a ce che al faseve. La femine e jere fintremai indiferente al fat che e jere la prime volte che il so omp si meteve a fâ une robe dal gjenar. La prossime robe di fâ e jere disuessâ la bestie ma Mario al jere trancuîl parcè che su Internet al veve cjatât ducj i conseis par fâlu ben e a la svelte. Finît. Prime di lâ fûr de cusine al cjale Irem pe ultime volte, che fin a une ore prime e jere la sô femine. E jere simpri li, no si jere mote di un milimetri, oviamentri. Al jere rivât a fâle stâ dute intune valisute e par tiere nancje une gote di sanc. I conseis de Rêt a jerin stâts propit bogns.
di Luca Bellomo
Etichetis: Contecurte Day, Contis, Gjenar neri, Gjenar sociâl, Luca Bellomo
martedì 26 luglio 2016
Never Stop Discoteque II
Ta chê sere i amîs a vevin puartât Toni intun biel ambient dulà che la bire e coreve a flums e la musiche e jere otime: un complès di Berlin al sunave alc a miezis tra il punk dal ’77 e il dark/kabarett cun influencis di Kurt Weil. A jerin dôs cjantantis biondis che a saltavin su la taule; une e veve un cjapiel a ûs chel di un carabinîr e chê altre un piton ator dal cuel (no un sarpint, insome, o vês capît, un boa di struzzo). La sdrume di int e jere cussì fisse che a un ciert pont Toni si cjatà strenzût tra tancj zovins. Si zirà e al sintì un profum scuisît, come di forment, di panolis… a jerin i cjavei, i cjavei di une biondine; e varà vût sui vincj agns; alte un metri e sessante, une musute palide e semplice. E jere tacade di lui. Al durà cualchi minût chel incjant: sintî il profum dai cjavei de fantate…Toni al jere imbaraçât… nol saveve ce disi, al voleve fevelâi, disi che i plaseve il profum dai soi cjavei ma dopo e je lade cemût che e je lade e la zovine e je stade traspuartade lontan di lui de curint di int dal public, intant che il conciert si indreçave intai “bis”. No le viodè plui.
Agns dopo Toni al passe in biciclete intun cjalt Jugn di cjamps di forment, bande dal Tiliment. Al viôt un tor isolât. Si vise di chel paîs: al è il paîs dulà che al è chel ambient. Viodìn se al esist ancjemò. Cuatri zovins in biciclete a vegnin fûr di une boschete; a àn struments musicai, ghitaris e bongos… a saran lâts a sunâ a ôr dal Tiliment, al pense Toni, e magari a fâsi cualchi canon. Cun lôr al e ancje un cjan. Par un cualchi istant si sint part de clape, dopo ju sorpasse e al rive li dal ambient. Sierât. Desolât. Al jere di disi. Une bandarole cu la insegne e sdrondene intal aiarin. In Toni si vierç la icone mentâl di chê sere dal conciert… al cjale i cjamps di forment a ôr di chel biel paîs e si vise di cuant che al veve sintût l’odôr di cjavei di chê biondine… a savevin di forment.
di Checo Tam
Etichetis: Checo Tam, Contis, Famei, Gjenar romantic
venerdì 22 luglio 2016
Il crucifìs carulît
Mê agne Tilie e jere partide par Rome di fantate a servî pes cjasis di siôrs, fasintsi subit preseâ pa l’impegn ch’a meteve tal so lavôr. E rivà a jentrâ tal palaç dai princips Torlonia, dongje dal Vatican, dulà che si fasè subit benvolê stant cun lôr par plui di cuarante agns. Jê e veve cussì tant afiet pal so lavôr, ch’e e veve parfin rinunziât a fâsi une famee, restant vedrane. D’Istât e rivave a fâ un scjampon in Friûl par une setemane e la passave simpri a cjase nestre. Mi voleve ben e mi à simpri clamât Paulino, ancje cuant ch’o vevi plui di sessante agns.
Ven a stâi che agne Tilie, dongje i setante, e scugne molâ e il princip, ch’al veve la cjase plene di cuadris, statuis e mobilie antighe e al jere tirât come ducj i siorons, come buine jessude, invezit di bêçs, che a mê agne i varessin fat plui comut, i de un crucifìs di len dut carulît. “E’ molto antico sa, e vale parecchio!” i veve dit il princip, cun muse rote. I zonte ancje che lu veve puartât di Costantinopoli so bisnono, dulà ch’al jere stât ambassadôr pal Vatican, plui di un secul daûr.
Cuant che agne Tilie ven a mancjâ, par test mi lasse il crucifìs e cumò al è picjât tal ingrès di cjase mê, a fâ biel voli.
Vuê al ven a cjatâmi Remo, un vecjo amì chi no viodevi di un pieç. Remo al fâs il marcjadant; al compre e al vent di dut e al è une bolp tal so lavôr. Al rive simpri a fâ ‘ne biele creste sui afârs ch’al fâs.
Lu fâs jentrâ e lui, olmât subit il crucifìs picjât tal mûr: “Biel chest crucifìs!” al tache, e jo i fâs presint di ce bande ch’al ven, ch’al è ne vorone antîc e al val 'ne vore. Lui, interessât, al vûl savê alc di plui e alore i conti che lu ai fat viodi al plui nomenât anticuari di Vignesie, ch’al voleve che i al vendès a ducj i cosçj; mi varès dât milions, ma jo no lu ài molât; al è un ricuart di mê agne. E Remo, simpri plui interessât: “Ma di ce epoche esial?”; “No pues dîtal” fâs jo, sustignût, “Sa si ven a savê, di sigûr mal puartaressin vie”. “No stâ preocupati, o soi come une tombe; dîmal” fâs Remo. Juste par contentâlu idîs, sot vôs “Al è dal setante devant Crist”. Remo l’è scaturît; “Usti!” i scjampe serio, e par un marilamp al pense a ce ch’al podarès saltâi fûr. Po al’à un salustri e al sbroche: “Ma va in mone!”, e jù a ridi ducj doi.
di Pauli Jacus (IV3IAN)
Etichetis: Contecurte Day, Contis, Gjenar ironic, Gjenar romantic, Pauli Jacuss
giovedì 21 luglio 2016
Il câs da la cuarde taiade
«Che al lassi, comissari, al è dome un toc di cuarde...»
«Ostîr, si viôt che no tu âs il voli par il misteri e par la investigazion. Tu crodis che chest al sedi dome un toc di cuarde taiade. Invezit al è un imprest doprât par un delit. Al è miôr fâti un pocje di scuele. Al varès di rivâ ancje Spilot, dal moment.»
Intant che al cjacarave, il comissari Rocheton al veve slungjât une cjadree al ostîr.
«Come che tu podis viodi, la cuarde je taiade fin a mieç, po dopo si è sbregade. Sicheduncje cuant il sassin al à taiade, a veve di tignî sù bon un pês, salacor un om. Ma cuant ise che une cuarde a ten sù un om?»
«Cuant che un om al è impicjât», al veve rispuindût Spilot, jentrant in ta stanzie, dopo vê fat las scjales.
«Brao! Un om al è stât picjât. Il sassin al à spietât che al mueri e po dopo al à scomençât a taiâ la cuarde, ma no dal dut. Il pês dal muart al à sbregât l'ultin toc. Ma cjalin ben. Viodêso che la cuarde a je fruiade dome di une bande? Chest al ven incuintri al nestri pinsîr: la cuarde si è cunsumade intant che à coreve su la ramace da l'arbul! Intant che il sassin al picjave l'om!»
L'ostîr al cjalave Rocheton cun la bocje vierte, plen di pôre.
«E no je finide! Da bande contrarie da cuarde, il cjaveç al è sporc di sanc. Sigûr al è di chel puaret che si remenave cence flât, intant che al leve al creatôr... Ce brute muart!»
«Ce storie ingropade...», al dîs Spilot. «Cheste a podarès ancje jessi la cuarde di un mulinâr che al cirive di molâ jù un sac di farine, doprant il cidul. Eco parcè che a je fruiade. Rivât a fin di cuarde al à cjapât il dêt inta ruede. Par no lassâ il dêt sul fier, al à scugnût taiâ la cuarde.»
Nancje finît di cjacarâ, si sint tucâ intor da puarte da stanzie. Al jentre il garzon da la ostarie.
«Comissari, di sot al è rivât Ricardo Semule, il mulinâr. Mi domande se o vin cjatât un toc di cuarde taiade...».
«Garzon», al berle l'ostîr, «Il mulinâr isal a puest cui dêts das mans?»
«No», al rispuint il zovin, «Al à un dêt fat sù intun peçot!»
«Amîs», al dîs Rocheton, «Eco, sberdeât il câs da la cuarde taiade!»
di Massimo Furlani
Etichetis: Contis, Gjenar ironic, Gjenar neri, Massim Furlan
mercoledì 20 luglio 2016
In vuaite
Al è aromai di trê dîs che o spietìn platâts tra i claps de Crete Rosse, juste in face dal Volt de Gane. Al è il pont miôr par lumâ cui che al ven sù dal paîs e visâ i oms che a stan in paisse alì dal Volt. Ur tocjarà a lôr di tacâ la colone che e à di passâ par li. I nestris, jù in paîs, nus àn fat savê che a son pronts par partî. “Doi, trê dîs – nus àn dite – no di plui”.
Al è za trê dîs che o spietìn cui voi pontâts sul pont di dulà che a varessin di rivâ. Cu lis orelis spiçadis par sintî ogni rumôr suspiet. Ma dut al è cidin. Cun chest frêt maladet, ancje i rumôrs si glacin. Dome il craçâ dai corvats al creve ogni tant chest cidin e nus vise che nol è dut un sium.
Cheste criùre nus sturnìs. A sta fers si riscje di glaçâsi. E ogni tant e vignarès voie di lassâsi cjapâ di chel clip che ti cjarine la cjar, di chê muart dolce. Ma o vin un compit di fâ: fermâ la colone. E lu fasarìn. Costi ce che al costi.
Jo, Martin e Zuan o sin i plui zovins dal grup. Chei cui voi miôr. Par chel nus àn sielzûts par fâ la vuaite. Sperìn dome, cuant che al sarà il moment, di rivâ alì dal Volt prime che dut al sedi finît. Par vinci cun lôr. O par murî cun lôr.
Il gno turni al è cuasi insom. O ai i voi stracs. O ai bisugne di discjoli un lamp la voglade. Mi ziri. Zuan nol è plui sentât là che al jere la ultime volte. O cjali dulintor. Su la Crete Rosse a son sì e no trê puescj dulà stâ e Zuan nol è in niò. Nol pues jessi sparît cussì. Al è alc che nol va.
Mi ziri bande Martin. Mi cjale e al fâs bocje di ridi. No si à visât di nuie. Lu cjali miôr. Al è daûr a sfantâsi. Al è come se un alc di invisibil sal mangjàs. A bocons. Gjambis, stomi, braçs, cjâf. Un lamp e nol è plui. Il gno berli si glace tal cuel. Po lu sint. Il nuie. Svelt. Mi grampe. Lis gjambis, il stomi, i braçs… Il nuie.
No. Cussì no mi plâs. O ‘nt scrivarai une altre. Cul dêt poiât sul tast o scanceli peraule dopo peraule e rie dopo rie. Al è un tic sadic scancelâ cussì, cuant che al bastarès selezionâ dut e fracâ “canc”, ma a son dome personaçs. No sintin nuie. O no?
di Carli Pup
Etichetis: Carli Pup, Contecurte Day, Contis, Gjenar fantastic, Gjenar romantic
martedì 19 luglio 2016
La marsigliese
L’Istât in chel an nol dave padin. Al al jere il mês di Lui, e che al fos stât tant cjalt nol sarès stât nuie ce dî, se nol fos stât che al jere dal mês di Mai che il soreli al brusave i orts.
Nono Zuan, dome al pinsîr che chel scjafoiaç al sarès lât indenant tant a di lunc, si sintive avilît,
ma lu stes in chê dì, nol podeve fermâsi.
Nol podeve lassâ di bessôl chel frut propit in chê zornade che al veve la ultime prove dal esam di maturitât. Cun di plui, dopo dute che fadie, al varès podût puartâlu a gustâ di cualchi bande, tant par che si svariàs un pôc, puar frut, e parcè no, fâsi contâ cun calme lis provis che al veve sostignudis jenfri dut chel esam.
A jerin lis dîs e mieze, e chel frut al jere partît bielzà che a batevin lis vot. Nono Zuan al veve di movisi ancje lui, cundut che prime di misdì, pal so cognon, no lu varès viodût saltâ fûr da sô scuele. Cussì, il puar Zuan, cence sta a cincuantâle, in mancul di trê cuarts di ore al veve za parcade la machine denant di chel chel grant edifici di indulà che al sarès saltât fûr so nevôt.
E finalmentri, velu là denant dal porton. Dal snait e de muse che al veve al pareve che dut i fos lât ben. Nol veve plui lis gramulis tiradis come a buinore, che a viodilu al pareve che al ves di lâ a fracassâ cualchidun. Anzit. da sô bocje al someave che i sbrissàs fûr une ridade.
“Cemût ti ise lade Toni, di ce ti àno fat fevelâ vuê…?”
“Nono o ài vude fortune. Forsit parcè che il compit di talian scrit lu aì fat su la Europe, vuê, mi àn interogât sul acuart di Londre dal '53. Dutis robis, che o cognòs avonde ben”.
“Moviti monte sù la machine che vuê ti puarti a mangjâ di cualchi bande, o pai jo, baste che tu vuidis tu.”
Il locâl al jere biel, cun di plui tal mieç di tancj arbui e dongje un riul che al passave a pene daûr dal puest indulà che si jerin fermâts. Cun di plui si steve ben: chel aiarin che al rivave des fueis di chei lens e il fresc che e butave sù la aghe di chel roiat a consolavin
“Tu mi disevis che ti àn domandât su l’acuart di Londre dal '53. Ma tu, ur âstu dit ai professôrs che par fortune non àn fat lis stessis falopis di Versailles, smiezant i debits di vuere ai todescs? E tu vevis ancje di zontâ che i Mucs di dut chest si son dal dut dismenteâts. Cuant che si trate di bêçs a son plui pedoglôs dai ebreus.”
“Nono no dome chel ur ài dit. O ài ancje fevelât dai inglês, de lôr ultime cjatade, di Brexit: dal referendum par saltâ fûr dal dut da Europe. E mi soi ancje permetût di dîur, che se lis robis no cambiin si van riprodusint lis stessis cundizions che nus àn puartât tal '14 e tal '39, indulà che si sin massacrâts tra di nô. E dut pe ingordisie de alte finance, des multinazionâls, des bancjis dai stâts nazionâi che a soflin sui sintiments che a dividin i popui.”
Intant che so nevôt al fevelave, nono Zuan al pensave a la ’Europe che al veve cognossût di frut. Di une bande segnade di un confin cun vuardiis talianis par di ca e austriacs par di là. Un confin, un toc di tiere di nissun che par podê passâlu cui si vise plui tropis cjartis e trops timbris che a coventavin. No stin fevelâ di chê altre bande. Là al jere l’infier, i comuniscj. Passât San Zuan dal Nadison al someave di jentrâ in vuere. Cjars armâts pes stradis e pes campagnis ator ator e soldâts armâts fin tai dincj. E no stin fevelâ une volte rivâts al confin di Gurize. Robis di vê pôre pardabon.”
E nono Zuan, pensant a chei timps passâts, ju confrontave cul mont di cumò, indulà che no son plui barieris, mûrs, fîi di fier e tant mancul cjars armâts, ma dome bielis stradis, diretis là che si vûl lâ, baste ve timp par zirâlis.
“Ma pardabon - si domandave - chei ferabuts che us guviernin e che us comandin, àno intenzion di faus tornâ come che a jerin a pene finide la vuere? Ma no lu capissino che al è miôr, ancje par lôr, invezit di difindi dome i lôr interès di sachete, miorâ cheste Europe che a vin fate, la vite dai siei popui de sô int vere: Furlans, Slovens, Bavarês, Ongjarês, Galizians, Catalans. Scozês, Galês e vie indenant.”
Intant, denant di chê frascje e jerin rivadis dôs corieris. La prime e jere plene di zovins francês che a tornavin di Belgrât. La seconde, invezit, lu stes, plene di zovins, cheste volte todescs, e jere direte a Lignan.
Viodiju fevelâ tra di lôr come che si fossin simpri cognossûts al jemplave il cûr. Cun di plui cun Toni a vevin ordenât une, dôs trê butiliis di vin di chel bon e di sigûr parcè che in chê dì al jere il 14 di Lui a cjantavin ducj insiemi la Marsigliese.
“Cui sa che no sedin propit lôr a cambiâ in miôr chest brut mont che a vin denant,” – si domandave Zuan - che cjantant cun lôr, al sintive gruessis lagrimis che i sbrissavin jù pal cuel.
di Nello Malisano
Etichetis: Contis, Gjenar romantic, Gjenar sociâl, Nello Malisano
lunedì 18 luglio 2016
Jackpot cosmic
E olsin ancje dai dal malât: la so femine, i fîs e ducju i parints. A saran ben lor i malâts, che a no san doprâ lis ocasions. E je dute une cuestion di metodo. Chel che chei altris no an e lui sì. Il so al è facil: vinci. E je dute une cuestion di metodo. Ma lui no lu conte ator, nol è mighe stupid!
La prime volte al casinò lu sfulminarin ches taulis verdis come prâts: roulette, poker, blackjack. Ma la vere sfide a son lis machinetis. A zuiâ cun personis a si à di tignî cont di statistichis, intuizions, cjartis e bluff: ducju che pensin di freâti. Ma lui nol è mighe stupid? Lui no si fâs cjoli pal boro. La so sfide a è cuntri la machinute. Omp e machine: come intun avignî fantastic. In spiete dal jackpot cosmic.
Chi a no son fastidis e fadîs. Nissun a i vose o i comande ce che al à di fâ. Nissun al giudiche. Dome lui e la machinute. Si vinç e si pierd; sigûr, al pues sucedi. Blanc o neri. No, vin no, che lui nol è un cjochele. Blanc o neri, vinci o pierdi. Cheste a è la sô adrenaline. Îr al à vint 800 euros in tre oris. Vuè al è intal bar di 25 minûts, 500 euros di mancul in sachete. Dut a colps di minûts. Minûts di 2 euros.
Al rive il jackpot, dai che al rive. E al pare vie chei che contestin i lavôrs, che no pain, che “ce capomastro dal cazo che tu sês”. Parceché il video poker nol pos contâ bausiis cun la so vôs di bêçs che a colin a ogni vitorie.
Al rive il jackpot, dai che al rive. E al pare vie chel puartepeule di so fì: “Satu pupà che a son plui probabilitâts che un asteroid a sdrumi la tiere, che di fâ 6 plui 1 al Superenalotto?”* E tu satu che jo no ti sopuarti plui?
Al rive il jackpot, dai che al rive. E al pare vie “tu sês un falît che inte vite a cumbinarâ dome casins!” Sì, ma al casinò.
Al rive il jackpot, dai che al rive il jackpot cosmic e dut l'univiers a si visarâ di te.
di Jacum Trevisan
*Intal 2068 al è 1 probabilitât su 250 mîl (dât Wikipedia) che l'asteroid “99942 Apophis” al sdrumi la tiere. Lis probabilitâts di vinci al Superenalotto a son 1 su 622 milions e rots (dât Sisal).
Etichetis: Contecurte Day, Contis, Gjenar sociâl, Jacum Trevisan
domenica 17 luglio 2016
La strie di Basandiele
A Basandiele dal Cormôr al jere, e al è inmò, un mulin a aghe. Une roie che e ven jù di Udin e sburtave la ruede fasint movi la muele par masanâ la farine.
Al jere il timp des Striis e dai Benandants, che si sfidavin tai prâts a colps di cjanis di soròs e di macis di fenoli. Un an però la Strie di Basandiele e veve tal cjâf no dome il destin dai cjamps, ma alc di ben plui penç: e veve voie di vendi il paîs ai Siorats di Udin.
Il so dissen al jere clâr: e varès striât la muele dal mulin che, masanant la farine di dut il paîs, e varès puartât la maledizion tal pan di dutis lis fameis di Basandiele, che cence rindisi cont a varessin vût di firmâ i ats di cession.
Ma il mulinâr al veve nasât alc di strani: la puce di stiç i veve fat spiçâ lis orelis e cussì, invezit di lâ a durmî, chê gnot al veve decidût di platâsi daûr dai sacs de farine, spietant. Taronde come un formadi tal cîl, la Lune e inluminave il Cormôr, la roie e i prâts dulintor. Di daûr dai sacs al viodede pal barcon e a colp une figure nere i passà denant une prime volte. Dopo cualchi moment la Strie e rivà a jentrâ cu la scove, fermantsi a mieze altece propit devant de muele.
Il mulinâr le cjalave e al sintive a glaçâsi il sanc, ma al rivà a mantignî la calme.
La Strie e smontà jù de scove, movint lis manatis ingrispadis: e veve scomençât il rituâl dal striament.
Patapunf! Il mulinâr al veve molade la cjavece e il sac di clapons, che al veve preparât juste parsore de muele, al fruçà la Strie. Nol jere sigûr di vêle copade e cussì le leà tor de ruede dal mulin, fermantle cuant che il cjâf de Strie al fo dut sot aghe, lassantle cussì fin tal doman.
Cul cricâ dal dì il cuarp de Strie si sfantà intun grant nûl che al puçave di solfar: il paîs al jere salvât.
Di in chê volte no si à plui sintût a fevelâ di striis ad ôr dal Cormôr, ma ogni tant, dopo dal burlaç, cuant che la roie dal mulin si sglonfe, un odôr di ûf clop al rive fin in place a Basandiele e di lontan si sint a ridi une vecje...
di Christian Romanini
Etichetis: Christian Romanini, Contecurte Day, Contis, Gjenar di orôr, Gjenar fantastic, Gjenar romantic
sabato 16 luglio 2016
Semenant tal salvadi
Di pitinin, Toni al leve parmìs il nono e a i doi bûs, il vieli si ustinave a savoltâ chel toc di cjamp salvadi passant la ferade, une tiere che parturive dome claps e baraçs. Il von al jere convint che e jere cuistion di timp. – Bisugne dome meti cuince e tante man - i diseve, intant che al cirive di impiâ la pipe.
Di frutin, si puartave daûr un seglotut e une palute come chês dai canais che a zuin cul savalon a ôr dal mâr. Biel che a levin cjaminant a pas di bûs, nol pierdeve di voli la strade, buiace che al viodeve, buiace che e finive tal seglotut, po le strucjave intal piçul ledanâr di chel toc di cjamp sterp.
Di fantacin al leve cun so pari. Il nono al jere lât a savoltâ tieris oltranis. I braçs dal zovenut cumò a podevin sopuartâ il pês di un seglot. Tal dì di marcjât, chel des bestiis, Toni al jemplave variis voltis il seglot, za che di vacjis indi jere tantis, prin o dopo dutis a varessin fat i dibisugns sul lûc.
Di grant e bielzà sposât, si lu viodeve cun pale e cariole zirâ par stradis e stradelis in cercje di chel substrât che al varès cambiât la muse a chel teren rampit e glereôs. Il mandât dal nono no i dave padin, al jere sagrât. Al sarès rivât a fâ florî chel salvadi. Al smondeà par ben, gjavantji cuasi in forme ossessive ducj i claps, cun lôr al cenglà il contor. I steve dant a chel lûc une identitât, une paronance e une braùre ferbinte.
Toni, bielzà nono, al fumave la sô pipe a cuarnet sentât sul muret di claps. Il salvadi al jere stât domât, ancje i raclis a menavin mintri che a sostignivin lis plantis cun dai pomodoros mai viodûts inniò.
Il vieli, cun bocje di ridi, al cjalave i smursiei blancs e ros come miluçs dal so piçul nevôt. Il frutin, cul seglotut e la palute in man, lu ripuartave indaûr tal timp.
di Galliano di Buenos Aires
Etichetis: Contis, Galliano di Buenos Aires, Gjenar poetic, Gjenar romantic
venerdì 15 luglio 2016
LiO: Isulis
Isulis
di Stiefin Morat
CE LIBRI ISAL?
Un libri di poesiis, di cuasi 90 pagjinis, dutis voltadis ancje par talian (e ben) pe golaine de Kappa vu Discanto. I 58 componiments, mai masse luncs, cualchi volte curtissims, a son dividûts in 4 parts: Dopu Friscu, Mârs, San Pauli, Arcipelacs.
MA CUI ISAL L'AUTÔR?
Stiefin Morat, ancje contecurtârs dai nestris, al è un dai autôrs furlans che plui al à contribuît a slargjâ la lenghe furlane come maniere di intindile e di doprâle. O stin cjacarant dal romanç Donald dal Tiliment. Stiefin al è ancje un dai Trastolons, dal coletîf poetic Usmis, e chest an al è saltât fûr il sô libri gnûf, simpre pe Kappa vu.
MA CE ISAL DENTRI, DI PRECÎS?
Dentri di Isulis si cjate une racuelte di poesiis, peraulis e sintiments che a doprin la lenghe furlane, cu la variant di Morsan e cun plui di cualchi preseade distance de lenghe standard, in maniere alte, cuntun lessic che al è tal stes timp fat di ricercje ma ancje di vivût. Il mâr, la isule e la solitidin dal om e dai oms a son i topos plui cirûts. Poesiis, in ogni câs, di lei cence presse, e gustâ un pôc ae volte.
MA A CUI I PUEDIAL PLASÊ?
A chei che ur plâs une poesie pensade e cirude, no frut di peraulis metudis dongje in premure. A cui che al vûl viodi la lenghe furlane a frontâ un lessic no di ogni dî e un nivel letarari alt, pûr restant comprensibil e simpri melodic. A cui che al à gust di lei lis poesiis sedi par talian, sedi par furlan, jessint che la traduzion e je, in pratiche, valide come la poesie in lenghe furlane.
E SE O AI VOIE DI CJOILU?
Si lu cjôl sul sît de Kappa vu, o ancje inte Friûl libris, o insome, si cjate, ancje se no subit.
Etichetis: Lets in Ostarie, Ostîr, Stiefin Morat
LiO: Nome chê lenga chì a ne permet da favelâ
Dome chê lenga chì a ne permet da favelâ
Federico Tavan
dai timps di USMIS e dal C.S.A. al infinît
par cure dal Coletîf Chialtres
CE LIBRI ISAL?
Un libri di poesiis, intervistis, scrits e ricuarts che al è jessût tal 2014 par cure dal Coletîf Chialtres di San Zorz e che al met dongje une vore di materiâl par memoreâ e mostrâ la cifre poetiche e la persone di Federico Tavan. Al à dentri une vore di poesiis, dutis cu la traduzion par talian, plui scrits e letaris lassadis inte caligrafie origjinâl, fotografiis e articui di chei che a àn cognossût l'autôr.
MA CUI ISAL L'AUTÔR?
I autôrs a son tancj, daûr dal non coletîf Chialtres, e in particolâr Massimo Masolini, Federico Sabot, Cristina Babierato, Carla Cigaina, Pauli Cantarut, Raffaele BB Lazzara, Donato Toffoli. ancje se i ringracjaments a van a une vore di plui int.
MA CE ISAL DENTRI, DI PRECÎS?
Poesiis di Federico Tavan, prin di dut, gjavadis da lis variis publicazions dulà che a jerin jessudis e metudis dongje (Comugne, Usmis, Patre dal Friûl, ...), da lis fotografiis, dai articui jessûts tai agns che a contavin de vite e de opare di Federico, e soredut, letaris autografis che Tavan al veve indreçât a siei amîs. Al ven fûr un cuadri, che al mostre persone, poete e dut che al jere ator di lui.
MA A CUI I PUEDIAL PLASÊ?
A ducj i amants de poesie no convenzionâl, de fuarce de peraule, dal furlan stuart di Andreis, di Federico Tavan e di dut un Friûl che al è platât ma fuartissim. A chei che a àn voie di savê di plui su une figure pôc cognossude che e meteve dongje poetiche e politiche, fuarce espressive e vite di ogni dî, dispes tragjiche, come chê dal poete di Andreis. A ducj chei che a vuelin cognossi la leterature furlane fintremai tai siei cjantons plui biei, e dificii di rivâ.
E SE O AI VOIE DI CJOILU?
Nol è facil. Al è un libri prodot e stampât in propi, cence codiç isbn e distribuzion intes libreriis. La vie plui curte e je probabilmentri chê di lâ li di Onde Furlane o di domandâi e chei dal coletîf Chialtres (chialtres@gmail.com). O pûr si pues simpri provâ a scrivi a ucuù e uluù e al basta gozâ, mo!
Etichetis: Federico Tavan, Lets in Ostarie, Ostîr
giovedì 14 luglio 2016
Alfabet Morse su Mart
"NEE NED ZB 6TNN DEIBEDH SIEFI EBEEE SSIEI ESEE SEEE !!".
La NASA a li à dadis fûr nome cumò chestis fotos fatis de sonde Mars Reconnaissance Orbiter tal mês di Març di chest an, e di bot si è discjadenade ogni sorte di fantasie su ce ch'al podarès volê dî chel scrit sculpît su la scusse dal planet Mart. Lant daûr dai plui azardôs chei ponts e liniis ch'a si viodin, no son altri che peraulis in alfabet Morse, une sorte di anunzi che i Marzians a nus mandin viers la Tiere, ma dut ancjemò di capî, ch'al sarès:
"NEE NED ZB 6TNN DEIBEDH SIEFI EBEEE SSIEI ESEE SEEE !!".
I sienziâts a son scuasi sigûrs ch'a son formis fatis dai grancj aiarons ch'a soflin sul planet, ma lis fantasiis a no si fermin mighe nome parcè che la sience e à cjatât il parcè, e inalore ju ducj a dî la lôr.
I plui esperts di storie antighe a so sigûrs che Mart, il diu de vuere pai Grêcs, al vedi dit:
"Chel bastart di Paride a i à metûts i cuars a Menelau, al à di murî".
Là che invezit chei ch'a studiin i jeroglifics a disin ch'a nol pues jessi altri che:
"Cleopatre a i à metûts i cuars sedi a Juli Cesar sedi a Marc Antoni, bule jê".
I plui modernis, cjalant a font lis fotos, a sostegnin che i segns a son une vore plui zovins e a rivin fintremai al dî di vuê, si che duncje un DEM di sinistre al dîs:
"La leç eletorâl e je une porcarie piês di chê di prime, covente mandâ a cjase chel ch'al à scrite",
un altri tifôs de Nazionâl invezit al zure che:
"Pellè e Zaza a son stâts comprâts dai todescs che àn paiât i Cinês ch'a nus a i puartin fûr des scjatulis".
E chi al è plui che mai dificil metiju dacuardi ducj.
di Bepi Zefon
Etichetis: Bepi Zefon, Contis, Gjenar fantasience, Gjenar ironic, Gjenar sientific
lunedì 11 luglio 2016
U.F.O.
O torni a scrivi di telefilms. Tai prins agns 70 a “La TV dei ragazzi” tal tart dopomisdì al leve in onde U.F.O. In veretât nol è che si tratàs propit di un program indicât pai zovins, pe violence e pe vene di erotisim che al veve però… ta chê volte… o jerin apene vignûts fûr dal ’68 e in TV e jere une altre sensibilitât.
Il frêt Ed Straker, a cjâf de S.H.A.D.O. (Supreme Headquarters Aliens Defence Organization = Organizazion pe Difese cuintri i Aliens, Cuartîr Gjenerâl Suprem) al veve une machine cu lis puartis che si vierzevin a ale di cocâl, ven a stâi, par aiar e cu la vuide a çampe (strani, par jessi in Anglie): ce maravee! Sot di lui l’atletic colonel Paul Foster, idul des fantatis. E nô mûi? Nô o jerin inamorâts des feminis di Base Luna, cui cjavei viole o dal colonel Veronica Lake che al jere di ses feminin e cui cjavei bionts. E o volevin jessi nô frutats a butâsi jù pe trombe/sgliçul in Base Luna par jentrâ te cabine di un intercetôr… e si domandavin cemût mai che te panze di chel avion spaziâl a stavin dentri dai missilons cussì grancj o se a ‘nd veve dome un devant e nol podeve sbaliâ il colp...
E cui nol varessial volût vuidâ su la tiere un cjar armât “SHADO-Mobile” o pûr in mâr/cîl un Skydiver? Sì, parcè che si veve di butâ jù chê sorte di conis che a ziravin e che a fasevin vshvshvshvshvshvshvshvshvsh rompint i coions su la Tiere e su la Lune!
La maturitât dai sogjets, lis ideis, i modelins che a sameavin vêrs, i costums (pensìn a lis bielis mais di rêt dai marinârs dal avion-sotmarin Skydiver!)… dut chest, cuntun judizi posteriôr, mi fâs preferî U.F.O. a Spazio 1999, telefilm che al è vignût dopo (ducj i doi a forin ideâts di Gerry e Sylvia Anderson).
E il fat che, la uniche volte che tu viodis un alien, al salte fûr che al è un uman rapît e cun parts traplantadis, al rint la storie ancjemò plui biele e misteriose.
Ve alore che, lant tal interdet, in particolâr su Iutub, si po cirî la splendide sigle… buine vision!
di Checo Tam
Etichetis: Checo Tam, Contis, Famei, Gjenar fantasience, Gjenar sociâl
venerdì 8 luglio 2016
Un fradi particolâr
...al pues sucedi, savêso, e a mi mi a sucedût: cognossi un fradi particolâr.
Nô no vin il il stes "DNA", ma si sin contâts moments di vite di un om, che par lui al jere pari, par me professôr.
Cuant che lu ai cirût sule tele di ragn di internet, no i soi rivade dongje al prin colp, (inberdeâde come ch'o soi cul computer!) ma a le fin lis peraulis scritis a son deventadis vôs, plene di emozion par me, intal sfuarç di fâmi e fâi capî ce che so pari al à volût dî par tancj students come me. In efiets, no al plui tart di une setemane, un me compagn "maranês" mi à dite: "Par mi el Nigris xe stò come un pare"
Lui, Daniele, il me fradi particolâr nol podeve viodimi, dilà dal telefon, ma o vevi le muse in bore, come cuant che mi interogave so pari, e podopo (come ch'a disin chenti, a Cjarlins) "une tu e une jo" quant che doi si fevelin a mulin parce che un al tache ancjemò prin che chel altri al vedi finît.
Dopo un cors di lenghe furlane o ai imparât ancje a disi ogni pèl un pan e difat cussì mi sintivi intant che lui al fevelave, al veve deçidût di dâmi da tu e intal câs che no mi fos lade ben le robe o podevi lâ a protestâ dal sindic o dal plevan, ma chi o zuri che cussì mi "plasonona" par dîle come a Sarvignan.
Lui al è un fradi simpaticon, al è un om super, come ch'al jere so pari, ma cuntune semplicitât che la figure dal professôr cui voi logâts dai ocjâi scûrs nol podeve dâ par vie de sô catidre.
Mandi Daniele Nigris e, par dîle come te: "Come in famee, une bussade e buine gnot!"
di Barbara Battel
Etichetis: Barbara Battel, Contis, Gjenar romantic
mercoledì 6 luglio 2016
None Barbara, contimi la storie di....
Se jo o fos un juke box invezit des cjançons inte mê panze, al puest dai discs, o varès lis contis. Al vinars di sere il nestri nevodut al durme chi di nô, a Cjarlins, e fintremai che no si sint pront nol cjape il troi pe cjamare. Pigjame, lavâ i dincj e po dopo sot de cuviertis, pront cul dedut adalt par comandâ la conte sielte par cheste sere achì. Al va a bugadis, par setemanis interiis al domande simpri chês di "zombie" (stait cuiets, che no son di pôre, la prime fifone o soi jo!) e par lôr o ai inventât une storione gjave-cûr che se a son cussì al è parcè che nissun i voleve ben, ma a deventavin ducj bielonons cuant che la int che i steve intor a scomençave a jemplâju di bussadis e cjarecis! Cheste sere, dopo une vore di timp che no la domandave, e je tornade in classifiche chê di Bepo Ros: oh, sù cu lis orelis che nol è facil come ch'al pues someâ, parcè se mi scjampe un tic di chel che lui a si vise o soi dal gjat! E a chest pont de vite un ninin di furbetât mi jude a saltâ fûr dai imbroi di chel bielissim bintar che al à non Jan e che m'ai splane dispès sot dai peis!
"Dimi piçul, judimi a ricuardâ, cuale ise?" Lui, cun pazience, mi da il struc dai ponts plui impuartants e cussì, cun pôc dongje o pues fa la mê biele figure! (carogne di none Barbara!). Man a man che la conte e va indenant il so cjavut al aprove pont par pont e, rivade scuasi a la fin, cuant che Bepo al lampe la bolp daûr dal sac dal forment, intal pulinâr, cu la brame di cjapâle ancje se i à colade la sclope e cun disconfuart al tire la forcje, becant in plen il sac... ben a chest pont Jan al è za partît pal troi dai siums cence vê bisugne dal finâl de conte! Benedet tant biel chel frut (sedi che al à cjapât tant de belece slovene de mê brût, ma mi plâs cirî ancje cualchi olme di gno fi)
Buine gnot agnulut nestri!
di None Barbara Battel
Etichetis: Barbara Battel, Contis, Gjenar romantic
lunedì 4 luglio 2016
Diu bêç e Madone palanche
- Driin, driin, driin - ”… ma cui puedial jessi a cheste ore, si domandave Gjino che si jere indurmidît denant de television? Cui isal?… ah, sêstu tu? cemût mai, nol è di te clamâ cussì tart!
Al jere un sabide di sere, dibot undis e al jere Pauli che al clamave. Puaret di cuant che chel ictus lu veve çuetât, le salût, chel om, lu veve propit bandonât. Cun di plui, di un an, al veve di scombati ancje cu la vissie.
I vevin cjatât un cancar, cussì a disevin i miedis. Lui, par chest, al varès volût lâ sot i fiers subit, ma cemût podevial se tal ospedâl lu vevin metût in liste par la fin dal Istât dal an che al ven?
A dî la veretât il primari cun lui al jere stât onest. I veve proponût che se al ves paiât di sô sachete, lu varessin operât subit.
“Vigji, o soi Pauli, passimi mê sûr, al je di tantis oris che no rivi a pissâ…”
Mariute, la femine di Vigji che e jere lade a durmî di un pieç, sintût tal sium il telefoni, subit e veve capît che al jere sucedût alc di no tant biel.
“Se no tu rivis a disvuedâti di cussì tant timp, si scugne clamâ daurman il miedi - son stadis lis sôs primis peraulis. - Diu, no intint il primari, ma almancul chel miedesut zovin che plui voltis ti à visitât e che ancje lui al è tant brâf.
Dit e fat. Une ore dopo un infermîr che al lavorave cun chel zovin miedi, ancje se la ore e jere tarde, al jere lât a cjase di Pauli, che finalmentri cuntun catetar, ben sistemât jenfri la brucje al veve podût svuedâ la sô bufule.
Che canele e jere stade pardabon une benedizion, ancje se par Pauli, dome il pinsîr che al varès vût di tignîle tant a dilunc lu copave. Un vêr lambic, cence fevelâ dai trente euros che al veve scugnût tirâ fûr par paiâ chel infermîr.
“Lunis, come che mi à dit prime il miedi al telefoni, ti puarti tal so ambulatori e soi sigure che par cemût che tu sês cumbinât al capissarà ancje lui che cumò a scugnìn operâti subit - e businave Mariute a pene lât vie l'infermîr."
E cussì a son ladis lis robis. Vignût lunis a àn puartât Pauli di chel miedi. A viodilu, puaret, çuet e cun chê buste che i pendolave jù pai bregons al faseve propit dûl.
“Siore la cundizion di so fradi no je tant grave di obleâus a operâlu cun urgjence, al à sentenziât il miedi. Come che a viodês, par cumò, ancje se cul catetar, al pues disbevi lu stes.
O sai che par lui al è un lambic. Dut câs e sarès une soluzion.Te cliniche indulà che o lavori jo, cuant che no soi tal ospedâl, par operâsi, a diference dai dodis mil euros che us domande il me primari, a bastin siet mil e, us garantis che sin brâfs ancje nô.”
“Siet mil euros, un bon presit siôr dotôr, jo lu ringracii, ma gno fradi nol à nancje chei.” – e je stade pronte la rispueste di Mariute.”
“Alore siore, cun so fradi e vin di lâ indenant cussì, ancje se o capìs che chel catetar che al scugne tignî, par lui, al è un grant sacrifici. Ma sperin che il timp al passi daurman. Dome une racomandazion: se viodês sanc tes urinis vês di cori di corse intal ospedâl.”
Il timp intant, ben planc, par Pauli, in chel calvari, al passave avonde spedît. Al jere rivât Dicembar e ancje se lis zornadis no jerin tant bielis lui si distraeve pierdintsi tai colôrs dal presepi e dal arbul di Nadâl che pe fieste de Madone la sô femine e veve za ben prontât.
Ma une dì alçant i voi di chês piçulis distrazions, cjalant chel sacut indulà che al finive il so pissariti, Pauli, si jere inacuart che al jere plen di sanc. No si podeve plui spietâ e in cuatri e cuatri vot al è finît tal ospedâl. Denant di chel sanc, che al fâs pôre a ducj, bêçs o no bêçs, finalmentri e àn scugnût operâlu. Pecjât, che une volte viert, chei miedis che lu àn operât si son inacuarts che il cancar, ben planc, come la grame, si jere slargjât fin tai budiei.
Ce marum, par la sô int viodi Pauli che aromai al veve lis zornadis contadis, ma piês ancjemò, savint che se un nol à bêçs par curâsi al scugne murî. E in chel ingôs sangloçant Mariute si domandave: “cui sa se la medisine e je une sience che l’om al à metût in vore par gjavâ la soference?
No crôt, i varès rispuindût il puar Pauli se al ves podût scoltâle e rispuindi.
di Nello Malisano
Etichetis: Contis, Gjenar romantic, Gjenar sociâl, Nello Malisano
venerdì 1 luglio 2016
La cjamare di îr
O vevin let di trop bogns che a son i vins furlans inte Lonely Planet – une des perlis di un critic di New York che o adorìn – ma dome al ultin moment o vin decidût di brincâ un last minute e lâ a dâ un cuc veloç inte maraveose enogastronomie di provincie di cheste regjon.
O sin rivâts a Udin cence prenotâ nuie, ator di nô un davoi di berlis, blestemis e coiars che a rutavin une lenghe incomprensibile. Nus àn mostrât cemût rivâ tal mieç di chel sbit di citât e cjalant une tor cuntun orloi a muse di soreli, di une frescje loze jevade di une grampe di scjalins, o vin subit olmât il cinc stelis che nus coventave. L’unic.
Cjamaris finidis, a levin indevant a dînus li de reception, ma nô no sin int usade a sintîsi dî di no. O sin siors, i vin dit. Une vore, siors. Cussì al jere rivât il paron, une panze involuçade intun grumalat ont e une musate rabiose.
Cuntun colp di sbessule a si jere intindût cul fantacin daûr dal banc.
«Pai… no sai se al è il câs», al veve trabascjât chel, «e se dopo a van a contâle ator?»
Nus platavin alc, al jere clâr. E alore i vin tirât fûr il scansel de lenghe cul cisôr dai bêçs di cjarte. «A sarès la cjamare di îr…» al bruntulâ l’om, pôc convint.
Cussì o vevin insistût. E lui nu sveve spiegât.
Vuê a vevin dutis lis cjamaris plenis, figurinsi, al jere Friuli doc… ma la dì prime la cjamare di îr e jere restade vueide. E jere une stanzie normalissime, anzit, ancje un tichinin cragnose, ma inte puarte di jentrade e veve montât un argagn dal timp: si podeve jentrâ intune cualsisei zornade dal passât. Si durmive e a matine si tornave intal presint. No jere però un machinari dal dut afidabil e bisugnave firmâ une liberatorie, dulà che tra l’altri si obleavisi a no dî nuie a di nissun e a no lâ fûr de stanzie fin a la matine dopo. Nus pareve avonde inverosimile, come cuistion, ma cuant che l’om al veve pandût che il presit al jere un centenâr di voltis plui alt di chês altris cjamaris, o vevin subit cambiade idee.
E o vin fat ben, parcè che e je stade une esperience incredibile.
Si respirave un aiar sospindût, misteriôs, il timp al pareve sfantâsi e slungjâsi. O vin fat l’amôr come di agns no nus capitave e o vin fantasticât su ce che al podeve sucedi se a levin fûr de stanzie in plene gnot. E no je stade di sigure la penâl saladissime a fânus dismeti chel proposit. O vevin dome voie di stâ li, a vongolâ in chel passât.
Fûr, il davoi de fieste al centenave lis orelis, ma no nus interessave. Nô o jerin contents cussì.
Parfin il paron al jere simpatic, la matine dopo: cuant che nus à saludât e i vin paiât il cont al rideve di gust, come se al fos contenton. Di sigure, ancje lui al jere content par nô.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar ironic, Gjenar sociâl, Ostîr, Raffaele Serafini
Iscriviti a: Coments al post (Atom)


c: text/html

text:
Cjâr Assessôr Cristiano Shaurli,
o lei cun interès ce che tu scrivis in FB, o ai sostignût la tô candidature tes ultimis elezions, ti ai ancje votât e fat votâ. Come me ancje altris che a vevin partecipât al progjet politic Un Friûl Diferent.
O ai di dî che o ai simpri plui fastidi pe sprivazion di identitât, che e passe cu la scuse de sveltece dal messaç.
O soi FURLAN, la lenghe che o ami di plui e je il FURLAN, la mê tiere e je il FRIÛL.
Cîr tal to profîl facebook e la peraule FRIULI no tu le dopris scuasi mai.
Rispiet a Friuli tu dopris simpri (o il 99% des voltis) #FVG.
Nancje Friuli Venezia Giulia o, cemût che al sarès plui just, Friuli - Venezia Giulia: dome #FVG.
La mê tiere, tal to lengaç, e je ridote a singul grafeme intune sigle cence identitât: mi ven di pensâ a moments tragjics de storie, cuant che aes personis i vignive prime di dut gjavât il lôr non, e tal lôr puest si cjatavin cuntun numar: prime al murive il lôr non, e pôc dopo lôr.
Par plasê fevele di Friûl, Cjargne, Cjars, Triest, Friûl Ocidentâl, Friûl Orientâl, Bisiacarie, Basse, Cuei... ce che tu vuelis, ma chestis a son robis veris: se tu fevelis dome a nivel istituzionâl, fevele ancje di Friuli - Venezia Giulia, ma vonde #FVG.
I tiei coleghis de Sardegne disino “Visitate gente, visitate la #RAS (=Regione Autonoma Sardegna)”? i assessôrs valdostans promovino la #VDA? Sudtirolês e trentins invidino in #TAD o in #TST?
No soi citadin dal #FVG, o soi furlan: clame la mê tiere cul so non, e je une cuistion di rispiet.

robotstxt: allowed

filter: keep


text:
Cussì sul misdì a van a cjase ancje chei de mense. pense ce sparagnade!
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 31 ottobre 2008
GNOVE PROPUESTE: IL TOP DES PROPUESTIS
Cussì sul misdì a van a cjase ancje chei de mense. pense ce sparagnade!
domenica 26 ottobre 2008
Sperimentazion scolastiche
I mestris in epoche Gelmini a sperimenti gnûfs lavôrs.
Chi si viôt un precari che al insegne a une zovine mestre cemût cjapâ su blave.
venerdì 24 ottobre 2008
La Odissee di Omêr
Par une come me che e va a durmî cu lis gjalinis, e che doman e à di lâ a cjapâ su blave a man (lavôr cence pietât che ti sporcje e ti taie), lâ fûr usgnot al è stât un sfuarç avonde titanic.
Ma o soi stade propite contente di sintî Sandri Carrozzo, che cu la sô simpatie al à presentât in Biblioteche a Codroip, la “Odissee di Omêr” voltade par furlan cun Pierluigi Visintin. La leture di Jacum, verementri di buine cualitât, e à mostrât cemût che la nestre lenghe si adate a dut. Bisugne disi che al dipent tanton ancje de bravure dai nestris autôrs!
E jo che no finìs mai di jessi mestre, nancje cuant che o duar (e al samee che cuant che un al duar nol fâsi mâl a dinissun… par solit!) o ai bielzà pensât di fâur viodi ai fruts di cuinte la straordenarietât di cheste notizie. Ancje parcè che dal sondaç che o stoi fasint a scuele il risultât di un furlan tabaiât scuasit nuie a Codroip al fâs vignî une sorte di aviliment… E sì che lu savevi ancje cence scandais…
Ma no vuei rovinâmi cheste biele serade cun chescj pensîrs cussì cumò o voi là che no va la grape.
Doman di sere a 8 e mieze simpri in biblioteche a Codroip serade in onôr di Gianni Gregoricchio
lunedì 20 ottobre 2008
Lis ideis di Brunetta
La amie Paola S. mi zire cheste mail:
- Da: "Segreteria ICL"
- Data: 18 ottobre 2008 11:28:15 GMT+02:00
- Cari Amici e Amiche,
- il quotidiano locale “Il Trentino” riprende oggi una dichiarazione rilasciata dal Ministro Brunetta al settimanale Panorama, secondo il quale l’Istituto Culturale Ladino, che ho l’onore di presiedere, sarebbe “un ente inutile” destinato ad essere soppresso.
- Non intendiamo spendere nemmeno una parola per difendere le ragioni dell’esistenza del nostro Istituto, e nemmeno per illustrare l’impegno profuso in questi decenni di lavoro. Chiediamo invece a tutti coloro che conoscono o hanno conosciuto in varie maniere l’opera svolta dall’Istituto in favore della cultura e della lingua ladina di esprimere il loro parere in merito.
- Oltre ai fatti, dovranno essere i cittadini a parlare: i fassani, in primo luogo, i ladini delle Dolomiti, gli esponenti delle minoranze linguistiche del Trentino - Alto Adige e delle altre regioni italiane ed europee, le associazioni militanti, il mondo scolastico, le istituzioni locali e regionali, i comuni, le forze politiche e sociali a valutare se l’Istituto Culturale Ladino è davvero un ente inutile, e se quindi debba essere soppresso.
- Attendiamo fiduciosi le Vostre opinioni e dichiarazioni, che provvederemo ad inoltrare per doverosa conoscenza alle autorità provinciali e nazionali.
- Grazie per la Vostra disponibilità.
- Per l’Istitut Cultural Ladin “majon di fascegn”
- prof.ssa Mirella Florian
- (Presidente)
sabato 18 ottobre 2008
Jo o soi cristiane
Jo o soi cristiane catoliche. O ai cheste bandiere.
No le ten parcè che i miei mi àn batiade o parcè che mi puartavin a messe.
Le ai pardabon di cualchi an. Di cuant che o ai tacât a informâmi, a lei lis vôs a favôr e cuintri. Di cuant che o ai tacât a cognossi.
Cognossi ce?
Cognossi
Une
Da rest se no si cognòs e no si capìs, cemût si fasie a disi di sì o di no?
Il gno piçul çurviel no mi permet di refudâ une tâl bandiere dome parcè che chei sot pal plui dal timp no son bogns di puartâle!
A mi mi interesse la bandiere, no chei che le puartin.
venerdì 17 ottobre 2008
Cuale scuele?
Cumò no pues plui tasê e il discors al è lunc.
Si sta pôc a dî “scuele furlane”, si sta pôc a dî “scuele”. Ma cuale scuele? Une scuele scualificade
cun mestris che a insegnin di 10 – 15- 20 agns insegnant dome matematiche o dome talian e che a varan di scomençâ di zero inte materie che no àn mai insegnât,
cun mestris che no àn fat inglês nancje intes mediis e che cuntun corsut a varan di insegnâlu al puest di personis cun tant di lauree!
une scuele di 27 oris e i fruts dopo un dulà ju metie? Cussì al tornarà il doposcuola… a paiament cun personâl che al varà di fâ esperience e duncje tal imprin e sarà dure…
une scuele cence laboratoris, parcè che no saran oris di compresince e intes superiôrs cence laboratori intes scuelis tecnichis (robis di mats!)
a metaran adun scuelis cun mancul di cent fruts e chest al volarà dî che o varin 27 fruts par classe e duncje chei brâfs a laran indenant e chei che no rivin… altri che “programmi personalizzati”! Cence pensâ ai pais che a restin cence scuele.
Inte scuele in chescj agns a àn bielzà taiât e savêso dulà? Sui plui debui: sul sostegno. Mancul oris pai fruts segnalâts. Mancul oris di compresince – cussì no tu recuperis chei che a fasin fature.
E se fin cumò lis mestris che o cognòs jo a vignivin a scuele cu la fiere par no creâ confusion ai fruts e a lis coleghis, di cumò indenant si vignarà ancje cuant che si è cence vôs dal dut parcè che, se no, ti trategnin bêçs su la paie. Robis fûr di ogni gracie di Diu!
E alore?
Ce scuele furlane podarìno pretindi? Se fin cumò cun grande fature o vin cirût di convinci insegnants e gjenitôrs de bontât dal furlan, cuant che no saran oris nancje par respirâ figurìnsi il furlan ce fin che al fasarà.
martedì 14 ottobre 2008
Cuale gnove ise gnove in chest mont?
Cussì la vôs e mûr e il tasê al devente la plui biele gnove.
La mancjance no je volgâr.
Da rest chel che al è dit no simpri al rive a taponâ il vêr jessi, la sostance, cualchi volte plui fraide che sclete. O a mostrâle inte sô veretât plui sane.
Lis peraulis a disin e no disin. Lis tantis peraulis no disin. Se a son masse dopo trente seconts un al pense a alc altri.
Lis pocjis peraulis no disin dut. Ma dut ce... se dut al è stât dit?
E duncje miôr un san tasê.
lunedì 13 ottobre 2008
Barcolana
Sondaç
giovedì 9 ottobre 2008
Webquest
Grant Dizionari
La gnove version dal Grant Dizionari Bilengâl Talian Furlan, che si pues discjariâ sore nuie dal sît www.cfl2000.net (te version par Windows, Linux e Mac OS X Tiger)e ven presentade vu^e in maniere uficiâl a 5 e mieze sot sere, alì dal auditorium dal gnûf palaç de Regjon a Udin (vie Sabbadini).
mercoledì 8 ottobre 2008
Codroip
sabato 4 ottobre 2008
Curicul
Intal ambit dal progjet Lullabies lis scuelis elementârs e mezanis di Codroip e la scuele mezane di Mortean a lavoraran sul curicul, cuntun voli di interès ancje a ce che a àn fat altris scuelis sgarfant tra i progjets publicâts in rêt.
Mi plasarès podê lavorâ intun ambient di aprendiment colaboratîf (almancul par sparagnâ benzine!) parcè che al sarès miôr condividi lis nestris sieltis cun altris insegnants interessâts al insegnament dal furlan.


text:
rusignûl di flum:
sui pics dal spin si nete
pantan des çatis
Kobayashi Issa
1763-1828
Bastian al jere pene saltât fûr di cjase, che al veve incrosât Marika e Gjervaso cu la carocele, a puartâ ator il picinin che a vevin vût di pôc. Lôr i vignirin dongje ducj contents, a mostrâi la creature.
«No isal biel?» i veve domandât subit l'om, cu la femine che e rincarave la dose domandantsi cun false ironie cemût che al podeve jessi vignût fûr un frutin cetant maraveôs.
Bastian lu cjalà par un marilamp, spostant cu la man une plete de cuviertute.
«Ben po, no disarès» i rispuindè, seriôs. «Al à dôs orelis a svintule che a parin lis mantiis di une broche, il cjâf al è dut grumbulôs e ancje se al è piçul si viôt za la sbessule. Cun di plui, cumò, cence cativerie, ma mi pâr che al è ancje un tichinin strabic. In ogni câs, biel no mi sint propit di dî che al sedi. Però o ai veramentri gust che vîs vût un frut. Congratulazions! E scusait se o scjampi vie di corse, ma o ai premure e no ai timp di pierdi a contâ chê dal ors. Mandi!»
E ju veve lassâ li, tal mieç de strade, scaturîts e ofindûts.
No jere la prime volte che e capitave une robe simile, cun Bastian, e aromai dut il paîs lu odeave. No che al disès robis faladis. Il frut di Marika e Gjervaso al jere pardabon une vore brut, e lôr doi a jerin pardabon doi tabaiots.
Cussì come che jere vere che la vecjute muarte pôcs dîs prime e jere triste e peteçone, o che la nuvice de sabide stade e jere vistude come une bomboniere ciçone, e cussì come che i cuadris che a jerin in mostre in canoniche, piturâts dal fi dal Sindic, a fasevin pene e no vevin propit nissun valôr artistic. Dutis robis che al veve pandût a ducj chei che i capitave di cjacarâ, comprendûts i direts interessâts. Cuant che al doprave facebook, po, al jere inmò piês.
Di muse no tu sês cuissà ce, e la fotografie e fâs schifo, i veve scrit a une friçute dal paîs, plene di Mi piace, ma cun chei luvris o met mi piace dome pe sperance che prin o dopo tu mi fasedis palpâ un.
Plui che une poesie, al pâr che tu vedis mangjât une scjate di baci perugina e copiât lis cjartutis, i veve scrit a un altri.
Ma che mi scusi, al veve comentât candit li di une siore che no voleve i bots dal ultin dal an, ma se e je stade chê altre dî tal nestri negozi a cjoli la aragoste vive par fâle cuei? Ma no mi somee migo che i vueli masse ben aes bestiis jê!
E vie cun chê ande, fintremai che a vevin tant cjacarât di lui che i jere rivade cjase une gjornaliste e dopo provât une vore (une volte al veve di lâ vie, une altre al veve voie di durmî, une tierce al steve cagant…) e jere rivade a fâi une interviste. «Ma parcè isal cussì, lui?» i veve domandât, e lui, cence tant mateâ, i veve ufiert di svelâi il misteri par bêçs, cumbinant subite l'afâr. «Che a vegni cun mê, che i mostri» i veve dit puartantle intun cjôt, insom dal curtîl.
Ce che i veve mostrât, al jere di no crodi. Intune piçule stanzute, gobo e cracagnot, e jere une creature che no si capive ben se e fos om o bestie. E veve i cuars, la piel colôr budiese, il cuarp une vie di mieç fra un nanul e un simiot, ma cuntune code fofe e plen dapardut di pêi. No si jere scomponût, cuant che ju veve viodût, e cun dut che al veve chel aspiet, nol rivave a fâ pôre. Anzit, framieç dai pêi de muse e saltave fûr une bocje che e rideve, ma di une ridade indecifrabile, che chê dal cuadri di Leonart e jere nuie a confront. La ridade e pareve a moments mareose, a moments di contentece, cussì come l'ategjament dal mostri.
«E ce robe ise, chê li?!» e veve businât scaturide la gjornaliste.
«A no sai», al veve confessât Bastian. «Le ai cjatade tal cjôt une sere e di chê volte o ai scomençât a jessi sincîr cun ducj. Volevi parâle vie, ma o ai scuviert che e sta ben chi. No mangje e no domande nuie, ma no va vie. La puarte e je simpri vierte e pûr jê no scjampe. E jo soi plui content… insome, miôr vêle che no vêle».
La gjornaliste e leve indevant a scocolâ i voi, cjalant la creature che e tirave fûr e dentri une lenghe lungje e sgliciote. E jere la uniche robe dulà che no jerin pêi.
di Raffaele Serafini
contis dal Ostîr
Nigawarai 苦笑
Un Nigawarai (voltât a la letare "ridade mareose") al nas des emozions negativis no pandudis, chês che si scugne platâ daûr di une ridade false.
Il so aspiet al fâs ingomut: al à un cuarp verdulin, larc, cracagnot e vistût di straçs; la bocje e je pelose e di continuo pleade intune riduçâ incuietant. Al à un pâr di cuars sul cjâf e lis çâtis a son munidis di sgrifis velenosis. Al pâr strani, però, che il velen al puedi jessi doprât come midisine cuintri il mâl di panze. Vê un Nigawarai tai paragjos al è vonde par causionâ barufis fra la int e malumôr.


text:
divendres, de desembre 28, 2007
Amsterdam, here I come
Post di corse, parcè che o soi in partence... doman di sere o partissi pe Olande, par fâ l'ultin cun L. e un pôcs di siei amîs... sin in 7 in dut... o crodi che sarà divertent, ancje se un tic di mats, cuasi 20 oris in autobus. Ma miôr l'autobus dai maledets trenos. di sigûr al sarà alc di diviers. mi àn pene ativât l'ADSL, ancje ca in Friûl, robis di n crodi, o vin vût di spietâ dome il 2008... però al samee lâ ben. pecjât che o ai di lâ vie e no podi configurâlu cemût che o vuei, ma lu fasarai dopo dal 3. Ah intant o ai passât un esam, il plui facil e biel di chei che mi restavin... cuntun bon 30! -2 cumò... ancje se a son vignûts fûr altris casins, scrivarai alc prossimamentri.... bon par intant bon nadâl in ritart e bon 2008 in anticip a ducj cuancj :D
Mandi
Etichetis: esams, universitât, viaçs
dimecres, de novembre 14, 2007
Su e jù
Soi tornât sù par ben doi weekends di file, chel altri, di miercus fin a domenie, al jere puint, e tal me paîs e jere sagre... ae fin o soi lât a dâ une man, cui parchegjos e robis cussì, e ancje di tradutôr par un vecjo amì, che a jerin lì dôs amighis polachis, che fevelavin a vonde ben inglês (e une e jere ancje biele...) . No sai dulà che o ai let che tipo il 42% dai talian al sa fevelâ par inglês... boh, secont me a son di mancul. E ancje te universitât boh... sin metûts mâl, o ai di meti prime o dopo cualchi test di Fabri Fibra. Al fâs il coion, però al è l'unic che disedi lis robis cemût che son, parcè che son inte musiche taliane ti disin simpri chês cuatri cagadis, descrivint un mont ideâl... bon insome mi soi divertût, o ai bevût vin bon, e viodût int che no viodevi di timp. Al jere un pâr di agns che no gjoldevi cussì la sagre... o stoi invecjant. Biei timps cuant che si lave sui autoscontros... po la setemane passade soi tornât sù sabide di matine, parcè che o vevi di lâ a une fieste di lauree e tornâ a viodi chei de superiôrs... po la fieste e jere tacade di me, no che no mi ledi di vuidâ, ma se no magari a fasevin storiis pe machine, e vie indevant. Pal rest, tra un mesuts esams, o stoi lant a studiâ in biblioteche, se no no cumbini nuie, sperin ben, e stoi cirint di fâ ancje i doi progjets... îr al jere sul gjornâl, puest di call center a Dublin, 1600 euro lords (boh, no sai cemût che si dîs par furlan....), a son un grum di bêçs, in Italie za arivâ a 1000.... Ireland dreaming.... sperin prest.... par l'ultin dal an, se rivin a cumbinâ alc, a nin a Amsterdam, autobus, robis di mats, soi sigûr, ma ai dit, o fruts, o vin 20 agns, tu lu fasis cumò o mai plui. Viodarìn. Nuie di gnûf sul front sentimentâl.....
dimarts, d’octubre 23, 2007
Un di mancul
Grazie a ducj pai augûrs a fasin simpri plasê ;-) Vinars o ai fat l'orâl presentant un progjet e ancje se no il progjet al faseve schifo, a mancjavin tocs, no si capive nuie, a vin becât un 26, che cul 29 dal scrit mi à fat scrivi sul libret un biel 28. Pecjât che al jere un dai esams plui facii che mi mancjavin... sperin ben pai altris... la sere sin lâts a bevi alc par festegjâ, cjot in 6 il cjossul di bire di 5 litros al transilvania figo bevi cun lis canucjis... e poi un doi shots al College par finî la serade. che e jere ancje biele parcè che al gutignave, cuntun pôc di aiar, clime di friûl, che no mi displâs mai... e nuie cumò si studie il biel al è che cul aromai podi studiâ contemporaneamenti ducj i esams che o ai... parcè che a son pôcs. Comunque o soi cuasi sigûr di no iscrivimi chest an ae specialistiche, par no paiâ par di bant e parcè che al prossim an dovarès rivâ une altre riforme ... par cui se rivi a finî par Març magari o rivi ancje a scjampâ vie par un pâr di mês... bon e dopo a breve frontarai ancje i mei problemis sentimentâi... ancje se boh... mah.... soio pront? ma lu podi scuvierzi dome provant...
diumenge, d’octubre 14, 2007
22
Yau, 22. E soi rivât fin ca, a vonde ben. Al è un travuart no... doi numars compagns... :D Vevi di metimi a studiâ vuê dopodimisdì ma o ai rinunciât... a gustâ o sin lâts cun mê sûr e i mei e L. fûr in campagne a mangiâ, e o soi propi plen. îr di sere, metût sù une cenute ca, un 15 personis (capienza max, za cussì, si sta strets in coredôr e no son cjadreis...) bis di prins, salate, crostate, bire, vin (un verduç from FrIuL, il verduç al è masse bon fruts) e altris robis che ca tocje censurâ, parcè che l'iTaglie al è il paîs che al è, par cui une miarde (rispiet par le forze dell'ordine, ma se fasessin alc di seri invezit di pierdi timp a cori daûr ai zovins...). Bon insome mi soi rilassât, divertût, sintût a vonde ben, la solitudin e je a vonde lade vie. Bon, o ai spindût un pôc, però a son stâts bêçs ben spindûts....po sin lâts indevant fin das 5 a zuiâ di Monopoli, cence cjalâ l'orloi al sucêt. po ben, pecjât che vuê o ai vût di sveâmi das 10, cinc oris scjarsis di sun, difati cumò soi distrut. chê dal plan di sot e je rivade a rompi lis balis ae mieze... 00.30... sabide di sere... ce varessio di dî jo cuant che a tegnin simpri la television a un volum che mi sinti i films de me cjamare o des scjalis fûr... uff... mi àn regalât un balon di rugby par fâ cazzadis tal parc, e un pâr di cufis cun microfon, che se no vevi simpri di freâlis a cualchidun ;-) come augûrs a son rivâts plui o mancul chei che o spietavi, il prin, bon al è stât di A. Uff, o ai di cjatâ il moment just. Dopo magari mi tocjerà passâ e censurâ il blog par evitâ figuris di miarde, ma lu fasaressi vulintîr. Frêt cumò fûr, ma vuê e jere une zornade bielone. Trê mil erôrs, bah soi scazzât. o ai ancje scrit un casin...
Etichetis: informatiche, personâl, seradis
dilluns, d’octubre 08, 2007
Bologna is on fire
No, par fente, no sta brusant nuie, però plui passe il timp e plui mi acuarzi che chiste citât e je particolâr... manifestazions, bancuts in place, musiche a dut volum a ogni ore. simpri un casin pardut. ducj cuintri dal sindic, e cumò ancje jo che mi à metût i parchegjos a paiament sot cjase, e cumò, se mi capite di vê la machine, soi finût mi tocje paiâ un casin a chei bastarts dal comun... jo no sai ma cun ducj chei bêçs che si bechin cun li multis a varessin di piastrelâmi il puartin sot di cjase me di marmul..... Fin setemane, stât sù, partît joibe, che al jere il patron ca, e cuindi puint... partî une zornade prime al è dut un altri mont... varessi di fâlu plui spes... sabide di sere une biele fieste di vecjos, cun ancje une persone a cui soi interessât... ma no soi ancjemò rivât a digjilu... maledete timidise... sperin di rivâ prest.... domenie po une biele mangiade di pes, che paiave la none pal complean. E ancje il me al è dongje.... domenie o sarai plui vecjo... ben vincjedoi. i vincj a son simpri plui lontans... bon l'important al è gjoldi enjoy o carpe diem ... par Giulia, che mi dîs di cemût che fasi a sta lontan, pur jessint leât al Friûl... boh... mi soi acuart di jessi leât al friûl cuant che soi partît, come ducj i emigrants. cuant che viodis ogni stupit dì la buere, o la ploiute, o la fumate, nol è che ti samein robonis. ma po tu vâs vie, e ti scomencin a mancjâ, a viodi che dulà che tu sês no son, che la int e je divierse e fevele un talian che no si capis nuie. Par me, ducj varessi di lâ un an o ju di lì vie di cjase. tu impararessis tant, e forsit ancje ti judarès a capî cui che o sin... bon a la fin soi finût su argoments depriments ... pazience
Subscriure's a: Missatges (Atom)


text:
venerdì 21 ottobre 2011
TUI
6 coments:
-
-
Che atri dî, cuant co si sin finalmentri cjatâts, tu me âs lete in anteprime. Po, no ai durmît pensat al gjat, no voris che metaforichementri il "Tui" tu lu âs metût al nestri puest, o sin stagjonàs ma, sui cops, o sin ancje mo boins di la su, no mo? Maman Maurizio Di Fant
- 22/10/11, 11:22
-
-
Che atri dî, cuant co si sin finalmentri cjatâts, tu me âs lete in anteprime. Po, no ai durmît pensat al gjat, no voris che metaforichementri il "Tui" tu lu âs metût al nestri puest, o sin stagjonàs ma, sui cops, o sin ancje mo boins di la su, no mo? Maman Maurizio Di Fant
- 22/10/11, 11:22
-
-
Li par li o vevi pensât ai canelons di paste, invezit si trate dai gjeranis.
Ben, insome, Tui, ce al varaie, 16 agns? Alore, controlânt su la tabele di rapuart om-gjat o viôt che a saltin fûr 80 agns. Nello e Maurizio se a no veis barât a declarà la etât al Ostîr che al à compilât la liste dai Contecurtârs, par cumò seis ta une etât che se une gjate a us dîs di si a no vi cjape scatûr e sa us dîs di no a no vi cruzie.
- 22/10/11, 13:52
- nelodifeagne_51 ha detto...
-
Forsit e a reson Grizabella. Vinci agns jù ai finîts di un pies...... Ma se le guarite lu merte no son cops che mi tegnin.
- 22/10/11, 18:20
- Jaio Furlanâr ha detto...
-
Plui a passin i agns e plui si smicje bas:-) Bieline.
- 26/10/11, 17:08
-
-
Va là,Nelo,che se tui al cjatave la passarute juste varess fat come la elare rampighine il intorteament,bondant su la esperiençe da ete e in dismentie dai carnavai.
Cjarine la conte , e puarte tant soreli di istat .
Lusian di Varian
- 23/11/13, 17:40


text:
Pôre0 coments Publicât da il crot il lunedì, marzo 16, 2009
Cheste crisi e je propit brute!
Ancje psicologjichementri e je dure di frontâ. Un al crôt di fa ben il so, di lavorâ cun passion, di impegnâsi, di fâ alc di bon e di valevul. Ma dopo dut atôr si imberdee.
Dutis chês fabricutis che o vin sparniçadis pe furlanie a son fermis e a spietin.
Trop podarano lâ indenant se alc nol gambie?
E la sensazion e je che nissun, ni chenti, ni a Rome, ni atôr pal mont, al savedi verementri ce fâ.
Respirant planc e stant in vuaite si cjale lontan cun sperance che al rivedi alc di bon e cu la pôre che e rivedi invezit la lavine, l'orcolat, e che e sdrumedi su dut.


text:
Scjalis: imni a la vite0 coments Publicât da il crot il venerdì, giugno 13, 2008
La vite e je plene di personis normâls che, sburtadis dal destin, a fasin robis straordenaris. Ogni tant mi vegnin i sgrisui pensant a trope fature, trop amôr, trop coragjo e tropis lagrimis che a son daûr a tante int. Vuê o posti un articul di pre Vigji Glovaz vignût fûr su la Vite Catoliche di stemane stade.
Lu fâs cuntun abraç a la Pati, a Massimo e ai doi lôr tesauruts: l'Olm di mont (che al à ancjemò di imparâ a là su pai cjariesârs!) e Sami.
La voie di vivi di Samuêl
di pre Vigji Glovaz
Sui doi agns i gjenitôrs a scomençarin a visâsi che Samuêl nol rivave a feveluçâ. Cul lâ dal timp il dubi si mudâ in ciertece e a tacarin a domandâsi ce fâ. Al cjaminave come ducj i frutins dal borc, al smalitave lis manutis cence polse, al cjalave cun doi vôi pinelâts di otubar, al sintive e al capive tant che pôcs de sô etât, al lassave che i pinsîrs i coressin a brene lavade pal cjâf, ma lis peraulis nol rivave a disniçâlis.
“Ce aial il frut?”, i domandarin i gjenitôrs ai miedis. E une rie di specialiscj i diagnosticarin: “Mancjave di mieline tai filaments che, partint dal çurviel, a puartin i comants par dut il cuarp e te centraline de fevele!”.
“No sintarin mai la vôs di Samuêl!”, a concluderin avilîts la sô mame, il papà e i nonos.
Prin che al les a scuele, però, Samuêl si cjatâ in cjase il plui biel regâl di chest mont: un fradi, fuart tant che l'olm di mont.
Al tacà la scuele a Faedis che, jessint piçule, a garantìs un sostegn seguitîf e familiâr. Samuêl, vuê, al à cutuardis agns e al è in tierce medie. Dutis lis buinoris, al monte su la machine de mame, al rive te scuele e al si met te companie, come ducj i fantacins.
Al scolte, al marche, al capìs, al fâs di cont e al resone, al cjamine e al gjolt, al rît e al vai come ducj, ma nol rive a fevelâ. Cun dut a chel al à une cjalade inteligjente e une intuizion fine che pôcs i stan a pâr.
Chê altre dì, te ore di talian, il professôr Mauro al à dât il compit a dute la classe: “Ce ti plasaressial vê di chei altris - chei di cjase, amîs, insegnants, … - che tu crodis di no vê o no vê avonde?”
O volti la sô rispueste peraule par peraule, par che no vedis di pensâ che o inventi di cjâf gno.
“Sì, o ai la combinazion di dius ce che voaltris o vês e che no savês di vêlu! Ven a stâi un cuarp che al fâs lis robis che i comande il çurviel: dôs mans che a disvidin un tapon cuant che o vês sêt o che a vierzin une puarte cuant che o sês stufs; dôs gjambis che a corin e a pedalin par lâ a cjatâ un amì, un amì par contâi tantis robis e po stâ a scoltâlu a pene finîts i compits. Tornâ a cjase e preparâ un panìn a gno fradi e domandâi a gno pari cemût che e va.
O bramarès vê di voaltris comprension e no compassion che o vedis di capî che jo no rivi, ma o pues, che o soi presint, ancje se o semei lontan. Mi volês ducj ben e us ai agrât, ma o volarès ancje sei durion, tirâsi pai dincj, contindi, fâ cualchi dispiet e burle.
Magari cussì no o ai capît che dâ ce che si sa di vê al è impussibil, ma jo o fasarai di dut par cjapâus come che e sês!”.
Devant di meracui come chescj une volte Gjesù al disè: “Ti benedìs, Pari, Signôr dal cîl e de tiere, che tu âs tignudis platadis chestis robis ai savints e ai inteligjents e tu ur es âs palesadis ai sempliçs. Sì, Pari, parcè che cussì ti a plasût a ti” (Mt 11,25-26).
Nissun miôr dal Vanzeli par pandi lis cjaladis altis di Diu, dai sempliçs e di Samuêl.
Dome cui che nol po gjoldi di ce che nus semee un dirit e une normalitât al fâs cressi la sensibilitât e la osservazion su lis robis di nuie de vite e la bielece dai afiets, tai rapuarts.
Se ducj o crodìn che Samuêl nol vedi peraulis, no je vere! Lui stes al è peraule: cu la sô finece, la sô voie di vivi, cui so dînus cetant biele che e je la vite e di gjoldile cun agrât.
Dree e il non de sunete.0 coments Publicât da il crot il martedì, giugno 10, 2008
Par me al è un periodi un pôc incasinât e o rivi nome vuê a fâ un coment pe lungje polse che si è cjapât Il Furlanist, il prin e il plui impuartant dai blogs furlans.
O vevi pensât di fa un post intal spirit plui vêr dal blog di Dree e par chel o vevi tacât a scrivi la liste di dutis lis difarentis manieris di disi frice par furlan, cussì juste par fa un apendice al Pirona.
Par tirâ su il nivel dal articul o varès zontât che al è un omaç a Benigni e al so famôs toc teatrâl sui sinonims talians e o pensavi ancje di tirâ fûr cualchi coment di Pasolin su la sô trilogjie de vite.
Po ben cuant che o soi pront par tacâ a scrivi e o ai denant di me la liste o pensi di provâ a cirî su Internet se o cjati cualchi altri sinonim. O tachi google e … nol vegnial fûr che il gno articul lu à za scrit chel can dal osti di Christian un pâr di agns indaûr, cun tant di contribût di chel che al sarès deventât il gnûf president de regjon. Biel no?
Potence de rêt.
Dree, dut chest ambaradan tu lu âs tacât tu!Buine polse.


text:
A chest pont cualis sono alore lis prospetivis pe Catalogne? Za il vôt di Novembar al permetarà di capî cuale che e sarà la rapresentance che i catalans i daran ai partîts che si son impegnâts in maniere esplicite par che al vegni fat il referendum su la indipendence. Se il consens di chest front al sarà maioritari si vierzarà duncje la strade par celebrâ il referendum. A di chel pont al sarà il guvier spagnûl a decidi cemût movisi, ven a dî se met in at la sô menace e impedî il davuelziment de consultazion popolâr. Ta chest câs, al parlament catalan i restaressin trê opzions: acetâ la decision di Madrid, ipotesi che par cumò e somee avonde improbabile; imbastî il referendum ancje cence permès; o proclamâ daurman la indipendence. Chestis dôs ultimis stradis a oblearessin il guvier spagnûl a sielzi tra la soluzion mediade, magari cuntune forme di autoguvier une vore fuarte par mantignî la Catalogne dentri de suaze statâl, o pûr cu la repression violente. In ogni câs la cuistion e sarès sot dai voi des istituzions europeanis che no podaran fâ di mancul di cjapâ posizion cun consecuencis, par dut l’implant istituzionâl comunitari, ancjemò dutis di viodi.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
30/09/12
Paîs Catalans: referendum su la indipendence te prossime legjislature
A chest pont cualis sono alore lis prospetivis pe Catalogne? Za il vôt di Novembar al permetarà di capî cuale che e sarà la rapresentance che i catalans i daran ai partîts che si son impegnâts in maniere esplicite par che al vegni fat il referendum su la indipendence. Se il consens di chest front al sarà maioritari si vierzarà duncje la strade par celebrâ il referendum. A di chel pont al sarà il guvier spagnûl a decidi cemût movisi, ven a dî se met in at la sô menace e impedî il davuelziment de consultazion popolâr. Ta chest câs, al parlament catalan i restaressin trê opzions: acetâ la decision di Madrid, ipotesi che par cumò e somee avonde improbabile; imbastî il referendum ancje cence permès; o proclamâ daurman la indipendence. Chestis dôs ultimis stradis a oblearessin il guvier spagnûl a sielzi tra la soluzion mediade, magari cuntune forme di autoguvier une vore fuarte par mantignî la Catalogne dentri de suaze statâl, o pûr cu la repression violente. In ogni câs la cuistion e sarès sot dai voi des istituzions europeanis che no podaran fâ di mancul di cjapâ posizion cun consecuencis, par dut l’implant istituzionâl comunitari, ancjemò dutis di viodi.


text:
Galizie: rêt di blogs pe lenghe
Denant dal cressi dai atacs cuintri dal galizian, ancje i blogs si mobilitin. Cun di fat, cualchi zornade indaûr si è dade dongje une rêt di blogs in difese de lenghe proprie de Galizie che si à batiade cul non “Blogues pola lingua”. I promotôrs de iniziative a spieghin che a àn chê di promovi il galizian inte rêt, massime cul doprâ lis potenzialitâts ufiertis dal web 2.0, e di trasformâlu te lenghe veicolâr dai galizians che a doprin internet. Tal zîr di 48 oris a jerin za 120 i blogs che a vevin aderît ae iniziative.
Font: Galiza Hoxe, 14 e 16/05/08


text:
Ai
2 di Avrîl, zornade là che a tacavin la lôr ativitât diviers dai
gnûfs conseis provinciâi jessûts des ultimis elezions
dipartimentâls, in diviersis citâts ocitanis si son davuelts dai
presidis par lançâ l’alarm su la situazion grivie che si cjatin a
vivi la lenghe e la culture ocitane e par domandâ un impegn fuart
dai dipartiments su chest front. Lis manifestazions principâls si
son davueltis intes citâts di Tolosa / Toulouse, Rodés / Rodez,
Montpelhier / Montpellier, Fois / Foix, Caors / Cahors, Carcassona /
Carcassonne e Albi.
Font:
Jornalet,
03/04/15


text:
Ai 16 di
Mai e je stade presentade in maniere uficiâl a Rome la gnove
convenzion 2013-2015 tra la presidence dal consei dai ministris, la
provincie di Bolzan e la RAI par realizâ e trasmeti programs
radiotelevisîfs par todesc e par ladin in Sud Tirôl. La convenzion
gnove e incrès lis trasmissions par todesc e par ladin, e adate
l’organic a chest aument de programazion e e previôt il passaç ae
provincie des competencis e dai coscj che fin cumò a jerin cuvierts
dal stât centrâl. La provincie e sigurarà di fat un finanziament
di 20 milions di euros ad an par 3 agns. In gracie di chestis
risorsis si varan ancje grues invistiments tecnologjics che a
permetaran di trasformâ chê di Bolzan inte prime sede regjonâl de
RAI dute digjitâl.
Font:
Adnkronos, 16/05/13


text:
Il guvier britanic al à decidût di boçâ il progjet par meti sù des juriis bilengâls in Gales. La decision e je stade criticade cun fuarce dal deputât dal Plaid Cymru, Hywel Williams. Il guvier di Londre al à motivât cheste sô decision cul fat che previodi la presince di personis bilengâls al varès alterât i mecanisims di sielte des juriis popolârs, ancje par vie dal numar limitât di personis cuntune vere capacitât bilengâl. Par Williams no je cussì par vie che i câs là che si varès vude la dibisugne di juriis bilengâls a saressin stâts pôcs e, duncje, nol sarès coventât un numar masse alt di personis cu lis carateristichis justis par podê fâ i zurâts. Tant plui che in dì di vuê intal Ream Unît e esist za une discriminante linguistiche inte sielte dai zurâts, ven a dî chê de cognossince dal inglês. Cun di plui, pal parlamentâr dal Plaid Cymru, la presince di juriis bilengâls e varès permetût di sparagnâ i bêçs des traduzions e al varès garantît une justizie miôr par vie de pussibilitât di vê un acès diret sei aes testemoneancis par galês che a chês par inglês.
Font: Plaid Cymru, 09/03/10


text:
Ai
3 di Novembar al à jevât une vore di scjas l’intervent dal
deputât unionist Gregory Campbell intant di une riunion dal
Parlament de Irlande dal Nord là che, intal indreçâsi ae
assemblee, al à doprât une parodie de lenghe gaeliche irlandese.
Par vie dal so compuartament Campbell al à vût une sospension
temporanie e cetantis critichis, ma si à refudât di scusâsi. Il
deputât unionist al à declarât di sintîsi in dirit di fâlu par
vie che al jere “stomeât” di sintî i parlamentârs dal Sinn
Féin, il partît di riferiment dai republicans irlandês, che a
tacavin i lôr intervents simpri cui salûts par gaelic. Pal
president de Assemblee nordirlandese, Mitchel McLaughlin, se Campbell
al crodeve di fâ dal umorisim nissun fûr di lui lu à capît. La
ministre de culture, Carál Ni Chuilín, e à fevelât invezit di
“rude ignorance”. Critichis duris a son rivadis ancje di
rapresentants de comunitât unioniste là che, un pôc par volte, la
lenghe irlandese e tache a jessi calcolade un patrimoni comun di dute
la int de Irlande dal Nord.
Font:
BBC,
4/11/14


text:
Vinars 13 | Zenâr 2017 | 940 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avis
Progjets
OPERA OMNIA DI PRE TONI BELINE:
CONTRIBÛT DE PROVINCIE DI UDIN
Tal 2013 al è stât puartât insom il progjet scomenzât ai 23 di Avrîl dal 2009, fat bon un protocol di intese jenfri la Provincie di Udin e Glesie Furlane par meti adun in cinc angs 2009-2013 une racuelte complete dai scrits di pre Antoni Beline.
Il progjet al è stât pastanât di Glesie furlane, e fat bon de Provincie di Udin cuntun contribût anuâl par cinc agns pe realizazion di «Pre Antoni Beline: un profete pal Friûl di doman». Vâl a dî, la racuelte e la publicazion dal patrimoni leterari di Pre Antoni Beline intune edizion complete e organiche.
L’impegn, fat bon dal President de Provincie Pietro Fontanini e sotscrit dal president di Glesie Furlane Zuan Pieri Biasatti, al è stât di 80 mil euros pe publicazion di nûf oparis di Pre Antoni Beline: «Sul at di voltâ pagjine», «Par amôr o par fuarce?», «Eutanasie di un Patriarcjât», «Amôr di patrie», «Fortunât il popul che il Signôr al è il so Diu», «Rogazions», «Cirint lis olmis di Diu - V», «Trilogjie» e «De Senectute».


text:
sreda, 15. april 2009
i ultins monolengâi / zadnji enojezični
András a Palme / András v Palmanovi
Daspò une polse o lu clamarès miôr un trening intensîf-olimpic de lenghe furlane realizât sot la cjâf-direzion dal brâf furlan i servizis turistichis a jerin ducj includûts ancje un plasê par me il fat di vê fevelât par furlan tant che mai. - un gran hvala!
Alore o torni a scrivi alc a rivuart de lenghistiche, mi vignive iniment cheste teorie:
»Il bilenghisim al podarès ancje copâ une lenghe piçule.«
Une teorie provocative, o savìn ducj che il bilenghisim o cognossi plui di une lenghe e je une robe dome naturâl cognossude dapardut pal mont, anzit une robe une vore utile, infin ancje jo o soi cressût cun dôs lenghis a bande dal sloven o ai fevelât za di frut ancje il todesc e cumò infin o soi a stâ cun trê lenghis ancjemò cul ongjarês – e cence vê problemis cu la salût :).
Cemût?
Se ducj i membris di une comunitât p.e. i furlans a fevelin ancjemò une altre lenghe un pidgin, o une lingua franca, o disìn in Friûl il talian in Slovenie tal timp de ex-YU il serp-cravuat, la lenghe primarie e piert il so valôr di jessi mieç di comunicazion sine qua non al devente cussì planchin planchin mieç di identificazion e plui indevant cul timp une olme focloristiche.
Daspò la seconde vuere mondiâl and'jerin ancjemò personis soredut in Cjargne che a jerin monolengâi ven a dî che a fevelavin dome il furlan e nuie altri (il numar dai monolengâi talians invezit al va sù di corse), vuê mi pâr che no'nd è plui nissun - se no mi sbagli.
Par coltivâ une specie di monolenghisim tu âs bisugne di un teritori plui o mancul dispartât che al à dut che ti coven val a dî un stât (p.e. la Slovenie) o un teritori autonom (Catalogne, o la Suizare francese tancj che no fevelin il todesc p.e.) o dispartât tant che la minorance ongjare in Transilvanie o in Cjargne 60 agns indaûr.
zadnji enojezični
Splošno dvojezično stanje lahko ogroža majhne jezike.
To zveni čudno, kajti dvojezičnost je nekaj zelo dobrega in naravnega, saj je skoraj večina ljudi na svetu na nek način dvojezična, tudi jaz sem eden izmed takih trenutno imam v rabi celo tri naenkrat – in to brez posledic za zdravje.
Kako poteka ta zadeva?
Če vsi člani neke skupnosti, npr. Furlani ali Slovenci znajo poleg svojega še kak drug jezik, nek splošno sporazumevalni, v Furlaniji italijanski v bivši Jugoslaviji srbohrvaški ali v Afriki kak pidgin, lingua franca, potem prvotni jezik tako izgubi svojo osnovno funkcijo kot sporazumevalno sredstvo sine qua non, spreminja se počasi v sredstvo za identifikacijo in sčasoma v folklorni dodatek.
Po drugi svetovni vojni je ostalo le še nekaj furlansko enojezičnih oseb v gorski Karniji, danes menda ni nobenega več.
Da bi prvotna enojezičnost obstala, bi potrebovali ločeno osameljeno ozemlje, ki prebivalcem nudi vse, kar rabi, to je npr. oblika države kot Slovenija ali avtonomno ozemlje (Katalonija, francoska Švica) ali odmaknjeno nemešano ozemlje kot v primeru madžarske manjšine v Romuniji.
2 komentarja:
- Kata pravi ...
- Skrbnik spletnega dnevnika je odstranil ta komentar.
- sreda, 15 april, 2009
-
-
Un plasê dut nestri,cjâr il nestri brâf amì. Ti tegnin strent ancje di lontan.
- nedelja, 19 april, 2009